Нидерландия: қишлоқ хўжалигининг юқори технологияли келажаги – UFQ\nTOPICS:боғдорчиликиқтисодиётмиришкорликТадбиркорликфермерлик харакатиҚишлоқ хўжалиги- Голландия тажрибаси\nНидерландиядаги ерларнинг ярмидан кўпи қишлоқ хўжалиги учун берилгани хақида биласизми? Бу мамлакат ўзининг камторона худудига қарамай, озиқ-овқат маҳсулотларининг дунё бўйича иккинчи йирик экспортчиси ҳисобланади. Асосий мақсад- қишлоқ хўжалигини имкон қадар кўпроқ ишлаб чиқариш, ер ва ресурсларга имкон қадар кам маблағ сарфлаш орқали, юқори технологик қишлоқ хўжалигини яратишдир. Ахир, 2050 йилгача дунё аҳолиси 10 миллиард одамга етади.\nНидерландиянинг ривожланган қишлоқ хўжалигини асосий “ҳаракатлантирувчи кучи” тахминий ҳисоб-китобларга кўра, 175 га яқин ерни эгаллаган иссиқхона ва оранжериялар ҳисобланади. Ишлаб чиқариш йўналиши бўйича қишлоқ хўжалигининг ривожланиши деярли йигирма йил олдин бошланган, унда Голландлар мавжуд ресурслардан фойдаланиш шарти билан, самарадорликни ва ишлаб чиқаришни икки баробар ошириш бўйича расмий мажбуриятни ўз зиммаларига олдилар.\nФермерлар бу мақсадни изчиллик билан бажардилар – кўпчилик сувга бўлган қарамлигини 90 фоизга қисқартирди, шунингдек иссиқхона иқтисодиётида кимёвий пестицидлардан фойдаланишни камайтирди ва бутунлай тўхтатди. Бу йўналишда чорвадорлар ҳам ҳаракатланмоқда – 2009 йилдан бошлаб паррандачилик ва чорвачилик фермаларида антибиотиклардан фойдаланиш 60% га қисқарди. Умуман олганда мамлакат қишлоқ хўжалиги тараққиёти озиқ-овқат водийсининг маркази бўлган Wageningent университети – Силикон водийсининг ўхшаш бир тури бўлиб, фақат қишлоқ хўжалиги учун олиб бориладиган тадқиқотларга таянади. Бу соҳадаги барча технологик стартаплар айни шу ердан бошланади.\nГолландия, дунёдаги энг йирик озиқ-овқат экспортчиси (АҚШдан кейин) бўлиб, иккинчи ўринда туради. Ўтган 30 йил ичида Голландия помидор ишлаб чиқариш бўйича дунёдаги етакчига айланди. Бир метр квадрат майдонида, бошқа жойлардагига қараганда кўпроқ ишлаб чиқарилади. Бундан ташқари, Голландия яшил қалампир ва чили ишлаб чиқариш учун ишончли тарзда биринчи ўринни эгаллаб турибди.\nКатта фермер хўжалигига мисол сифатида, 36- акрлик иссиқлик комплекси бўлган Duijvestijn Tomatenда, помидор иссиқлик изоляцион базалт толалаларида ўстирилади. Комплекс 15 турдаги помидорни ишлаб чиқаради, тизим бутунлай автоном ва мустақил: электр таъминоти ва ўғитлар ўзиники, қадоқлаш материаллари- ўзиникидир.\nИнновацион деҳқончиликга яна бир мисоли – Ян Копперт фермасидир. Илгари, бодринг зараркунандаларига қарши кураш учун пестицидлардан фойдаланиб, бу ерда етиштирилар эди. Аммо Ян Копперт пестицидларга алергияси борлигини билгач, зараркунандаларга қарши курашни кимёвий воситалар ёрдамида эмас, балки да бошқа ҳашаротлар ёрдамида курашиш йўлини билиб олди. Эндиликда унинг Koppert Biological Systems компанияси ўз маҳсулотларини 95 мамлакатга сотиб, лаганбоғли личинкалар билан пахта халтачалари (хашоратлар билан кураш учун) ёки ўсимликлардаги ўргимчак каналари билан озуқаланадиган, бутилка идишлардаги кана маҳсулотларини таклиф этиб келади. Шунингдек катта фойда ари ва капалаклардан олинади – улар экинларни ва гулларни чанглатишда ёрдам беради. Ушбу биотехнологиялардан фойдаланадиган деҳқонлар, рентабеллик 20-30 фоизга кўпайишини таъкидлаб келадилар.\nНиҳоят, Нидерландиядаги қишлоқ хўжалиги экспортининг энг йирик маҳсулотларидан бири уруғликлар бўлиб, 2016 йилда уруғлик экспорти 1,7 миллиард долларни ташкил этди.\nМанбанинг электрон манзили: https://econet.ru/articles/173741-niderlandy-vysokotehnologichnoe-buduschee-selskogo-hozyaystva\nХулоса ўрнида, америкалик иқтисодчи ва либертарин йўналишидаги журналист Генри Стюарт Хэзлиттнинг қуйидаги фикрлари эътиборга молик.\n“Рақобатбардош бозор иқтисодиётида, бозор нархининг пасайиши натижасида ишлаб чиқариш харажатлари юқори бўлган ва самарасиз ишлаб чиқарувчилар бозорни тарк этадилар. Қишлоқ хўжалиги маҳсулотлари билан боғлиқ холатда эса, нисбатан шу соҳани билмайдиганлар ёки ёмон ускуналар билан жиҳозланганлар ёки энг ёмон ерларда ишлаётган фермерлар бозордан чиқиб кетадилар. Энг яхши ердаги, энг моҳир фермерларга ишлаб чиқариш ҳажмини чеклаши шарт эмас. Аксинча, нархнинг пасайиши маҳсулот ишлаб чиқариш ҳажмининг ортиши билан изоҳланадиган ўртача ишлаб чиқариш харажатларининг аломати бўлса, паст даромадли фермерлар бозорни тарк этиши, яхши ерларда яхши фермерларни ишлаб чиқаришини кенгайтириш имконини беради. Шундай шаклда давом этса, узоқ муддатли истиқболда, балким ишлаб чиқаришда ҳеч қандай камайиш бўлмайди. Ва бу ҳолда товарлар доимо паст нархда ишлаб чиқарилади ва сотилади.\nАгар бундай ҳолат юз берадиган бўлса, демак ушбу маҳсулот истеъмолчилари олдингидек таъминланиб борилади. Шунингдек, арзон нархлар натижасида истеъмолчиларда пул иқтисод қилинади, бу дегани илгари бошқа буюмларга сарфлаш имконияти йўқлиги масаласи ҳал этилади. Истеъмолчилар, шубҳасиз, бойроқ бўлади. Аммо бошқа соҳаларга уларнинг сарф-харажатлари ортиб бораётганлиги, кам даромадли собиқ фермерлар ўз меҳнатларини янада даромадли ва самарали бўлишини таъминлайдиган бошқа ишга йўналтирадилар ва у ердаги меҳантлари фойдали ва самарали бўлади.”\nГенри Хэзлиттнинг юқоридаги фикрларини мухтасар қилиб изоҳлаганда, демакки, хақиқий бозорда янги технологиялар билан жиҳозланган ва қулай шароитларда ишлайдиган, энг ақлли, меҳнаткашлар таннархи арзон ва сифатли бўлган маҳсулотлар ишлаб чиқаришга қодир бўладилар.\nНатижада эса, максимал даражада маҳсулотларни мақбул нархларда ҳарид қилиб оладиган жамият ютади.\nufq.uz томонидан рустилидан таржима қилинди


Озчиликнинг қудрати ёки Алавийлар ким ўзи? - BBC News O'zbek\nОзчиликнинг қудрати ёки Алавийлар ким ўзи?\nОуэн Беннет Жоунс\nАлавийларнинг тарихи 16-аср бошларига бориб тақалади. Айтилишича, Усмонийларнинг энг муҳим шаҳарларидан бўлмиш Ҳалабга бир гуруҳ алавий уламолар таклиф қилинган.\nУлар Ҳалабдаги сунний мусулмон раҳбарлар билан музокарага келганлар. Бироқ бу қопқон эди. Алавий уламолар кишанларга солиниб, бошларидан жудо қилинганлар. Шундай экан, алавийлар орасидаги таъқиб васвасаси узоқ ўтмишга бориб тақалади.\n"Жаҳоннинг келгуси қатлиоми алавийларга қарши бўлиши хавфини инкор қилиб бўлмайди," - дейди Питер Галбрейт. У АҚШ конгрессига Сурия борасида маслаҳатлар беради. Унинг айтишича, эски қўрқувлар бугунги замонга ҳам тааллуқли.\n"Бугунги вазиятнинг моҳияти шуки, кўпчиликнинг кўзига бу гуруҳ нафрат уйғотадиган режимга боғлиқликда кўрилади, бу режимнинг қўли қонга беланган. Исломий ва анъанадор гуруҳлар алавийларни кофирлар, ҳатто яҳудий ва насронийлардан ҳам ёмон, Худодан қайтган гуруҳ дея, уларни фақат ўлимга лойиқ деб кўради. Шундай экан, алавийларнинг қирилиш хавфи мавжуд," - дейди у.\nХавф мавжудлиги аён. Лекин, аввало, алавийлар ким ўзи? Улар маданий гуруҳми, ёки этник ё диний? Алавийлар ўзларини мусулмон ҳисоблашади, янада аниқроқ айтсак, улар ўзларини шиа мусулмон деб билишади. Лекин, улар, масалан, ўзларининг Эронлик иттифоқчиларидан фарқ қилади.\nАлавийларнинг дини ғайриоддий жиҳатларга эга. Алавийлар одатда масжидда ибодат қилмайдилар, аёллари эса ҳижоб ўрамайдилар. Уларнинг эътиқодини тасвирловчи яширин, муқаддас китоблари шайхлар қўллари остида сақланади. Улар реинкарнация, яъни инсоннинг қайта ҳаётга қайтишига ишонадилар.\nАнъанавий мусулмонлар учун бу жиҳатлар шу қадар номақбулки, улар Исломда алавийларга умуман жой йўқ деб билишади. Оклахома университети профессори Жошуа Ландис Сурия бўйича Ғарбдаги энг аҳамиятли мутахассислардан бири. Ўзи ҳам алавий аёлга уйланган профессор бутун умрини Сурияни тадқиқ қилишга бағишлаган.\nImage caption Суриядаги жангларда 60 мингдан зиёд одам ҳалок бўлган, бироқ урушнинг охири кўринмайди\n"Америкада черков ва давлат айри ҳисобланади, ва қайси дин ҳақида қандай фикрда бўлишингизга қарамай, қонун қаршисида ҳамма тенг. Лекин, Сурияда аҳвол бошқа. Мусулмон эмас экансиз, жамиятда сизга ўрин йўқ. "\nБошқа дин вакили алавийликка қабул қилиниши мумкинми?\n"Йўқ, қабул қилинмайди. Бу ёпиқ дин. Ҳатто алавий оиласида туғилган одамлар ҳам расмий тарзда алавий динига қабул қилинишлари керак. Бу махфий дин. Шайхлар қўлида сақланадиган яширин китобни ўқишни истаган истаган 15 ёшли эркак ўсмир махсус синов ва маросимлардан ўтади. Лекин одатда улар учта дарс олиб, охиригача қолишмайди. Шунинг учун ҳам алавийлар орасида ўз динини чуқур ўрганган одамлар жуда кам," - дейди у.\nАлавий аёлларининг ўз дини ҳақидаги билими унданда саёз. Улар ўз сунний қўшниларидан кўра, кўпроқ ижтимоий эркинликлардан баҳраманд бўлсаларда, чегаралар бор. Надия Насиф мухолифатчи фаол, у ҳозирда хорижда яшайди.\n"Фақат алавий эркакларга дин ҳақида таълим олишга рухсат берилади. Умуман олганда, алавий оилалар ва алавий эркаклар аёлларга яхши муносабат қилишади, лекин динига чуқурроқ назар ташласангиз, аёлларга иккинчи даражали инсонлар деб қаралиши аён бўлади. Мисол келтирай. Алавийлар инсоннинг қайта ҳаётга қайтишига ишонадилар. Уларга кўра, агар эркак ўз умри давомида гуноҳ қилса, келгуси ҳаётда аёл бўлиб ерга қайтади. Яъни, бу Худо берган жазо бўлади."\nАгар аёл киши кўп савоб қилса, гуноҳсиз яшаса, эркак бўлиб қайтадими?\n"Йўқ, ҳеч қачон. Чунки аёл эркакдан паст ҳисобланади, ва ҳеч қачон юқори даражага кўтарилмайди," - дейди у.\nАлавийлар инсоннинг қайта ҳаётга қайтишига ишонадилар. Уларга кўра, агар эркак ўз умри давомида гуноҳ қилса, келгуси ҳаётда аёл бўлиб ерга қайтади. Яъни, бу Худо берган жазо бўлади\nБу жуда қизиқ. Динда алавий аёллар паст кўрилади деяпсиз, лекин кундалик ҳаётда алавий аёллар Суриядаги сунний мусулмон аёллардан кўра кўпроқ ҳуқуқлар ва имкониятларга эгалар.\n"Ҳа, мен бу фикрга қўшиламан. Лекин, устки қатламни қиртишлаб кўрсангиз, эски анъаналарни топасиз. Улар сиз ўйлаганчалик очиқ табиатли эмас. Аёлларнинг эркинлиги эса иқтисодга боғлиқ. Чунки алавий тоғларида қашшоқлик кўп, шунинг учун аёллар таҳсил олиб, иш топишлари муҳим саналади."\nАлавийлар ўзларини дунёвий ва нисбатан либерал деб билишади. Улар орасида спиртли ичимлик ичиш одатий ҳол. Таъкидлаш жоизки, кўп ҳолларда алавийлар ва суннийлар ёнма-ён, тинч яшаб келганлар. Лекин ёнма-ён дегани, бирга яшаш дегани эмас.\nИкки гуруҳнинг фарқлари сақланиб, ҳимоя қилиниб келинган. Сурияда алавийлар аҳолининг 12 фоизини ташкил қилади. Лекин ўтган 50 йил ичида улар сиёсий тизимни назорат қилиб келишмоқда.\nАссад оиласи бошчилик қилган алавий элитаси олтин асрни бошдан кечириб келди. Лекин икки ярим йилки давом этаётган уруш ва 60 мингдан ошиқ талафотлар ортидан, алавийлар ҳукмронлиги ниҳоясига етаётган бўлиши мумкинми?\nСурия армияси ва асосан алавийлардан ташкил топган Шабиҳа жангчилари ўта қонли зўравонликларни амалга оширдилар, бироқ ғалабага эришмадилар. Алавийлар ал-Қоидага боғлиқ мухолиф жангари гуруҳларнинг ўсишидан хавотирдалар. Алавийлар исломчилар қўлида буткул қирилиб кетишларидан қўрқишмоқда.\nБугун нималар бўлаётганини англаб етиш учун, бир неча асрлик тарихга юзланиш лозим. Алавийлар ўзларини таниганидан бери таъқиб остида бўлишган. Улар бугунги Ливан ва Туркия жануби ўртасида, Ўрта ер денгизи қирғоғидаги унумсиз ерларда бошпана топиб, қудратли сунний мусулмонлар кўзидан йироқ юришга уринганлар.\nСуннийлар фикрида, асрлар аввал сотқин алавийлар Қуддусга бостириб келган салбчиларга ёрдам берганлар. 14-асрда яшаган уламо Ибн Таймир фатвосида бундай ёзилган. Дарвоқе, у қўллаган "нусайрилар" сўзи бугунда сўкиниш ҳисобланади.\n"Нусайрилар яҳудий ва насронийлардан ҳам кўра ёмон кофир ҳисобланади. Улар Муҳаммадга турклар ва салблардан ҳам кўра кўпроқ шикаст етказганлар. Шариатга биноан уларни жазолаш ҳар бир мусулмоннинг бурчи, ва савоб ишдир."\nImage caption Суратда собиқ Сурия Президенти Ҳофиз ал-Ассад рафиқаси Анисса фарзандлари билан (чапдан ўнгга) Моҳир, Башар, Бассил (1994 йилда автоҳалокатда ўлган), Мажид ва Бушра.\nБу фатво ортидан қирғин бошланди, хусусан Ҳалабда алавий уламолар ёппасига бошлари танасидан жудо қилинди. Хўш, алавийлар қандай қилиб таъқиб остидаги озчиликдан Суриянинг энг қудратли ҳукмдорларига айландилар?\n12-асрда уларга омад кулиб боқа бошлади. Биринчи Жаҳон урушидан кейин бугун Ливан ва Сурия ҳисобланган ерлар энди Усмонийлардан озод бўлиб, янги мустамлакачи қўлига тушди.\nПарижнинг Левант сиёсати ўта радикал ва мураккаб эди. Франция бешта алоҳида давлатни яратди. Улардан бири Алавийлар давлати эди. У қисқа муддат ичида ҳатто ўз байроғига эга бўлиб, ривожлана бошлади.\nБритания ва Франция 1918 йилда Яқин Шарқнинг харитасини қайта чиздилар. Мустамлакачилар кўпчиликка қарши айнан озчиликларга кўп қудрат бердилар, чунки бу уларнинг империалист таъсири сақланиб қолишига ёрдам берарди.\nСуриянинг 1946 йилда мустақилликка эришиши Алавийларнинг истиқлолига якун ясади. Бироқ айни дамда у алавийлар учун имкониятларни яратди. Улар қашшоқ алавий тоғларини тарк этиб, барқарор маошли Сурия армиясига ёлландилар.\nАввалига Сурия армиясининг пастки табақасида бўлган Алавийлар 1955 йилга келиб, аскарларнинг 65 фоизини ташкил қилишди. Армияни эгаллаб олиш билан, улар давлатни ҳам эгаллашди.\n1970 йилда Алавий зобит Ҳофиз Ассад давлат бошига келиб, Ассад сулоласига асос солди. Заиф табақа энди ҳукмрон табақага айланди. Ҳофиз Ассаднинг бошқарув усули ўта оқилона усул эди. У друзлар ва насронийлар каби бошқа озчиликларга юзланиб, "Мен билан бўлсаларинг, Суннийлар сенларга таҳдид қила олмайди" деб ишонтирди.\nImage caption Дамашқ ташқарисида амалга оширилган кимёвий ҳужумда юзлаб одамлар ҳалок бўлиши ортидан, Сурия ҳукуматига халқаро босим ортди\nЎз навбатида у Суннийларга иқтисодий эркинлик бериб, эвазига уларнинг садоқатига эришди.\nҲофиз ал Ассаднинг ўғли, бугунги президент Башар ал Ассаднинг сунний аёлга уйланиши ҳам ана шу тактиканинг исботи деб кўрилади.\nМафкуравий масалага келганда эса, Ассад алавийларни озчилик ё кофирлар эмас, балки Сурияликлар ва араблар дея тақдим қилди. У "Суннийлар, бизга адоватингизни йиғиштиринг, ахир бир миллат вакилларимиз" дегандек эди.\nБироқ, Ассад оиласи миллий хавфсизлик ва ички ишлар каби аҳамиятли лавозимларни фақат алавийларга бўлиб берди. Суннийларга бўлган ишончсизлик йўқолмади.\nБи-би-си бу дастурни тайёрлашда кўплаб алавий мулозимларга мурожаат қилди, бироқ уларнинг бари алавийларнинг мазҳабий шахсиятига назар ташловчи радиодастурда иштирок этмаймиз дея бош тортишди.\nАлавийлар бугунда Сурияда давом этаётган уруш мазҳабий эмаслигига урғу беришади.\nБироқ 1982 йилда Ҳама шаҳридаги сунний Мусулмон Биродарлари кўтарган ғалаён Ҳофиз ал Ассад армияси томонидан ўта шафқатсизларча бостирилиши ва баъзи ҳисобларга кўра, 10 ва 20 минг орасида одам қириб ташлангани кўпларнинг хотирасидан ўчмаган.\nАлавийлар суннийларнинг ўч олишидан хавотирда. Президент Башар ал Ассад кўплар ўйлаганидан анча узоқ муддат қудратни ушлаб тура олди. Бироқ бу яна қанча давом этиши мумкин?\nАлавийлар бутун мамлакатни бундан буёғига ҳам бошқара оладими? Ёки қўшни Ливанда бўлганидек, йиллар оша турли дин ва мазҳаблар жанг қилиб, ҳеч бири ғалабага эришолмайди?


“Арманистон муваффақиятсизликка учраяпти” | Azon.uz - Ахборот-таҳлилий портал\n“Арманистон муваффақиятсизликка учраяпти”\n5669 13:37 08.10.2020\nАрманистон жанг майдонида қақшатқич муваффақиятсизликка учраяпти ва шунинг учун ҳам Туркиянинг ҳарбий ҳаракатларда қатнашаётгани ҳақида фикрни шакллантиришга уриняпти. Туркия президенти Ражаб Тоййиб Эрдоған Қатарнинг The Peninsula нашрига берган интервьюсида ана шундай деди.\nПрезидентнинг сўзларига кўра, Анқарага нисбатан маломатлар Ереваннинг чорасизлигини кўрсатиб турибди.\n“Арманистон қарийб ўттиз йилдан бери Озарбайжон ҳудудининг бир қисмини оккупацияда ушлаб турибди, у ерда оммавий жиноятларни содир этди. Халқаро ҳамжамият эса ўнлаб йиллардан бери бунга лоқайд қаради, бу эса Озарбайжонга нисбатан янги провокациялар учун асос яратди. Боку буларга жавобан тарихий ерларини озод қилиш операциясини бошлади. Бугун Озарбайжон арманлар томонидан босиб олинган ерларини қадам-бақадам озод қиляпти”, – деди Туркия раҳбари.\nЭрдоғаннинг таъкидлашича, Арманистон – Озарбайжон можаросида воситачиликни зиммасига олган давлатлар Тоғли Қорабоғ муаммосини боши берк кўчага киритиб қўйди. У можаронинг ҳал этилиши учун БМТ резолюциялари ва халқаро ҳуқуққа риоя этилиши кераклигини айтди.\nАрманистон Махсус Туркия Президент Озарбайжон\n632 09:30 21.10.2020\n3655 16:30 20.10.2020\nАрманистонга қайси давлатлар қурол етказиб беряпти?\n1562 09:30 19.10.2020\nТоғли Қорабоғда яна сулҳ эълон қилинди\n768 11:10 18.10.2020\nТоғли Қорабоғ можароси: фронтда аҳвол қандай?\n1358 15:45 17.10.2020\nАрманистон Озарбайжонга ракета отди. “Қашшоқ давлат бу қуролларни қаердан оляпти?”\n2373 12:16 17.10.2020


Ҳар бир жисмоний шахсга онлайн НКМ 2018 йил 1 январдан\nҲар бир жисмоний шахсга онлайн НКМ\nЎзбекистон Республикаси Президентининг “Фискал хотирали назорат-касса машиналарини қўллаш тартибини янада такомиллаштириш чора-тадбирлари тўғрисида”ги қарорига биноан 2018 йил 1 январдан нақд пулда амалга оширилган ҳисоб-китобларни автоматик тарзда назорат этиш тизими жорий этилди. Яъни одатдаги касса аппаратларини, маълумотларни солиқ хизматига узатадиган онлайн функцияси бўлган янгисига алмаштириш зарур бўлади.\nТизим босқичма-босқич амалга оширилади:\nамалга ошириладиган ҳисоб-китоблар ҳажмини аниқлаш учун 2018 йилнинг 1 январидан 30 мартигача Тошкент, Нукус шаҳарларида ва вилоятлар марказларида 500 тадан 1000 тагача бўлган онлайн НКМлардан фойдаланилади;\nБу жуда муҳим!\nЮқорида белгиланган муддатлар тугагандан кейин онлайн НКМларни қўлламасдан товарларни реализация қилиш, ишларни бажариш ва хизматлар кўрсатиш назорат-касса машинасини қўллаш тартибини бузиш деб қаралади ва қонунчиликда белгиланган тартибда жавобгарликка тортилади.\nОнлайн НКМни бўлиб-бўлиб тўлаш шарти билан сотиб олиш мумкин. Юридик ва жисмоний шахсларни янги аппаратлар билан таъминлаш ишлари билан “Узэлтехсаноат” акциядорлик компанияси шуғулланади.\nДавлат солиқ қўмитаси 2018 йилнинг 1 майидан юридик ва жисмоний шахсларга тегишли онлайн НКМларни белгиланган тартибда рўйхатдан ўтказиш, қайта рўйхатдан ўтказиш ва рўйхатдан чиқарилишини, жаҳон информацион Интернет тармоғи орқали амалга оширади.


Машҳур компания маҳсулотлари саратон келтириб чиқарганми? - Халқ сўзи\n11:01 19 Март 2019 Дунё\nКалифорния олий суди яқинда дунёга машҳур Johnson & Johnson (J&J) компаниясига ҳукм чиқарди. Унга кўра ушбу компания Терри Ливитт исмли аёлга 29 млн. доллар тўлаши керак.\nМазкур мижоз мазкур корпорациянинг таркибида асбест(тошпахта) бўлган маҳсулотларидан фойдалангани учун саратонга йўлиққанини айтиб, J&Jʼни судга берганди.\nReuters хабарига кўра, Терри Ливитт Johnson & Johnson томонидан 1960-1970-йилларда талък (техника ва тиббиётда ишлатиладиган оқ ёки кўкиш рангли минерал) асосида ишлаб чиқарилган болалар баданига сепиладиган Shower to Shower дорисидан фойдаланган, 2017 йилда эса унинг организмида мезотелиома(саратон турларидан бири) аниқланган.\nJ&Jʼга бундай айблов биринчи марта қўйилиши эмас. Унинг таркибида асбест мавжуд бўлган маҳсулотлари саратон келтириб чиқаргани билан боғлиқ энг катта иш ўтган йилда кўрилган эди. Ўшанда Миссури штати суди компания саратонга чалинган 22 аёлга рекорд сумма - 4,7 млрд. доллар компенсация тўлаши тўғрисида ҳукм чиқарган эди. Бу борада компанияга АҚШда 13 мингдан зиёд даъволар йўлланган.\nJohnson & Johnson эса ўзи томонидан ишлаб чиқарилган тальк саратон келтириб чиқариши мумкинлигини рад этяпти ва бу борада ўтказилган тадқиқот ҳамда синовларда ушбу хом ашё хавфсиз эканлиги исботланганини такрорлаб келаётир. Шунинг учун суд ҳукми устидан шикоят йўлламоқчи.


Эрон Саудия Арабистони билан муносабатларни нормаллаштиришга тайёрлигини билдирди - Bugun.uz\nЭрон Саудия Арабистони билан муносабатларни нормаллаштиришга тайёрлигини билдирди\n11:34 | 07-01-2022\nЭрон Саудия Арабистони билан муносабатларни исталган вақтда нормаллаштиришга тайёрлигини билдирди. Бу ҳақда Эрон Ислом Республикаси ташқи ишлар вазири Ҳусайн Амир Абдуллаҳиён Қатарнинг «Al-Jazeera» телеканалига берган интервьюсида маълум қилди.\nШунингдек, Абдуллаҳиён «Эрон, Саудия Арабистони, Миср ва Туркия иштирокида тўрт томонлама форматда долзарб минтақавий муаммоларни муҳокама қилишга» тайёрлигини айтган.\n«Теҳрон ҳар қандай вақтда Ар-Риёд билан муносабатларни нормаллаштиришга тайёр», — дейди Эрон дипломатияси раҳбари. Унинг айтишича, 2021 йил охирида ўтказилган икки томонлама мулоқотлар натижаси Эроннинг Ислом ҳамкорлик ташкилотидаги вакилининг яқин келажакда Жиддага қайтиши бўлади.\nЭрон ташқи ишлар вазири «Al-Jazeera» телеканалига берган интервьюсида Эрон ядровий дастури бўйича Қўшма кенг қамровли ҳаракатлар режасини қайта тиклаш бўйича Венада бўлиб ўтган маслаҳатлашувларнинг саккизинчи раунди «музокараларни қайта йўлга қўйганини» таъкидлаган.\n«Агар Ғарб ҳамкорлари керакли иродани кўрсатса, келишувга эришиш учун яхши имконият бор», — дейди Абдуллаҳиён. Унинг сўзларига кўра, Теҳрон АҚШнинг собиқ президенти Дональд Трамп жорий этган санкцияларни бекор қилишни талаб қилмоқда. Бундан ташқари, вазирнинг қўшимча қилишича, «келажакдаги ҳар қандай келишув Эрон нефтини тўсиқсиз сотиш ва даромад олишни кафолатлаши керак».\nАввалроқ Эрон олий раҳбари Оятуллоҳ Али Хоманаий АҚШ собиқ президенти Дональд Трампга таҳдид қилганди. Шунингдек, Эрон ташқи ишлар вазири Ҳусайн Амир-Абдуллахон АҚШ Трамп даврида Ислом Республикасига нисбатан жорий қилинган санкцияларни бекор қилмаса, 2015 йилги ядровий келишувга қайтишнинг «имкони йўқ»лигини айтгганди.


17.06.2021 21:13 0 2107\n2021 йил 14 июнь куни Наманган вилояти Тўрақўрғон туманида яшовчи, 1993 йилда туғилган фуқаро ариза билан мурожаат қилди. Шу йил 13 июнь куни соат 2:00 дан соат 3:00 гача бўлган вақт оралиғида номаълум шахс Тўрақўрғон туманида жойлашган озиқ-овқат дўконига эшик ойнасини бузиш йўли билан кирган. Савдо дўконидан умумий нархи 1.000.000 сўмлик колбаса маҳсулотларини ҳамда кузатув камерасини ўғирлаб кетганлигини маълум қилиб, чора кўришни сўраган. Бу ҳақда Наманган вилояти ИИБ Ахборот хизмати хабар бермоқда.\nОлиб борилган тезкор-қидирув ва суриштирув ҳаракатлари натижасида ушбу жиноятни Тўрақўрғон туманида яшовчи, 1975 йилда туғилган фуқаро содир этганлиги аниқланган.\nколбаса ўғрилик наманган вилояти\nМаслаҳат 27/09, 23:23


Метка: Шавкат Мирзиёев - Ishonch.uz\n«Аёллар дафтари»:Иккинчи босқичнинг муҳим вазифалари\nПрезидентимиз ўз чиқишларидан бирида «Ер юзидаги ҳар қайси жамиятнинг маданий даражаси унинг аёлларга бўлган муносабати билан белгиланади», деган эди. Ҳа, Янги Ўзбекистонда хотин-қизларнинг ҳуқуқ...\nЯнги Ўзбекистон номи ила дунё саҳнида балқиётган жонажон Ватанимизда Учинчи Ренессанс пойдеворини яратиш йўлида улкан қадамлар қўйилмоқда. Бунда қудратли тўлқин бўлиб майдонга чиқаётган шижоатли...\nАмал курсиси… ором курсиси эмас\nҲокимлик тизимида ишлайдиганлар «меҳмон тадбири» деган иборани жуда яхши тушунишади. Унга тайёргарлик кўришни эса баъзилари магистраль йўлларни ободонлаштиришдан тортиб, янги ишга тушаётган корхонанинг очилиш...\nБундан буён Ўзбекистонда биронта ҳам аёл давлат ва жамиятнинг эътиборидан четда қолмайди. Шавкат МИРЗИЁЕВ «Инсонларни китоб каби англанг. Муқовасига қараб алданманг, ичини ўқиб чиққачгина моҳиятини биларсиз...». Бугун...\n«...Шавкат Мирзиёев дадил амалга оширган яна бир энг муҳим жиҳат шуки, буни мен озодликка эришганимиздан кейинги буюк ва тарихий ислоҳот, деган бўлардим, пахта далаларига...\nҚайта тикланган тарихий адолат\nПрезидентимиз Шавкат Мирзиёев 2018 йил 2 майда Наманган вилоятига ташрифи чоғи ўтказилган йиғилишда ҳарбий арбоб Собир Раҳимов шахсига алоҳида тўхталиб, шундай деган эди: «Мана,...\nФаолият янги тартибда амалга оширилади\nЎзбекистон касаба уюшмалари Федерациясида «Аёллар дафтари»га киритилган хотин-қизлар муаммоларини ҳал этиш ва уларга амалий ёрдам кўрсатиш борасида амалга оширилаётган ишлар таҳлилига бағишланган видеоселектор йиғилиши...


Ўзбекистонда кучли зилзила бўлиши ҳақида пайдо бўлган миш-мишлар\n25 январ 2021, Тошкент вақти: 13:48\nБасира Қарийб 9 баллик ер силкинишини кутиб кўпчилик ўзбекистонликлар, 9 февраль куни бир неча соат кўчада ўтиришди. Бундай ваҳимага эса¸ Тошкентда ва бир неча вилоятларда кучли ер силкиниши бўлиши мумкинлиги тўғрисидаги хабарлар сабаб бўлди. Тарқалган миш-мишларга кўра¸ зилзила хавфи 19 февральгача сақланиб қолади ва шу боис ҳали-ҳозир ўзбекистонликлар орасидаги ваҳималар босилмаган.\nКейинги кунларда Ўзбекистоннинг барча вилоятларида 9 февраль куни тушдан сўнг зилзила бўлиши мумкинлиги ҳақида гап сўзлар тарқалди. Миш-мишларда, зилзила маркази пойтахт Тошкент бўлиши айтилади.\nАна шу овозалардан қўрқувга тушган Тошкентнинг кўп қаватли уйларида яшовчи ахоли 9 февраль кечасининг бир неча соатини кўчаларда ўтказди. Шундайлардан бири гапиради.\n“Ер қимирлар экан деб, кеча тушликдан сўнг хар хил жойлардан эшитдик.Кечки пайт бешдан сўнг хаммамиз кўчага чиқдик. Тўртинчи қаватда турамиз, ёш болаларимиз бор. Шу учун қўрққанимиздан уйдан кўчага чиқдик”.\nБухоро вилоятидаги таълим муассасалари талабаларига эса 10 февраль куни зилзила шароитида қандай ҳаракат қилишга қаратилган махсус ўқув машғулотлари ўтказилди. Ҳарбий ҳозирлик бўйича ўқитувчилар талабалар билан 3 дақиқа ичида бинони тарк этишни машқ қилишган.\n”Зилзила бўлган пайти ўқувчиларни қандай кўчага тезлик билан чиқишини машқ қилдик”, - дейди академик лицей талабаси.\n1966 йилги Тошкент зилзиласининг даҳшати ҳали ҳам кўпчилик хотиридан ўчмаган. Ўшанда пойтахтда бир неча минг одам нобуд бўлган эди. Шу боисдан ер силкиниши бўлиши мумкинлиги тўғрисидаги хабар кўпчилик ўзбекистонликларни тахликага солиб қўйди.\n8 февраль куни Тошкентда сўнгги қирқ йил ичида бўлмаган хол - қишда хаво хароратининг 24 даражагача кўтарилгани ҳам бу гап-сузларга исботдек туюлди. Зеро халқ орасида, ер силкиниши олдидан табиатда ўзгаришлар бўлиши¸ хавонинг ë кескин кўтарилиб ë совуб кетишига ишонч бор¸ деб ëзди ferghana.ru интернет сайти.\nСайтга кўра¸ 6 февральдан 9 февральга қадар ер силкиниши хавотири халқ орасида асосий суҳбат мавзусини эгаллаган бўлсада, фақат 9 февраль куни Ўзбекистон давлат телевидениесининг “Ахборот” дастурида Ўзбекистон фанлар академиясининг сейсмология институти рахбари Қаҳҳорбой Абдуллабековнинг айни мавзудаги суҳбати берилган.\nМазкур интервьюда у Тошкентда сўнгги кунлар ва хафталар ичида ҳеч қандай ер силкиниши кутилмаëтганини айтган. Худди шундай хабарлар “Максима” ва “Орият ФМ” радиолари оркали ҳам берилган.


BBCUzbek.com | Bosh Sahifa | Би-би-си меҳмони - Шуҳрат Аббосов\nСўнгги янгиланиш: 11 Май, 2009 - Published 14:29 GMT\nБи-би-си меҳмони - Шуҳрат Аббосов\nШуҳрат Аббосов фильмлари ўзбек киносининг олтин фондидан ўрин олган\nАтоқли ўзбек кинорежиссёри, СССР Халқ артисти Шуҳрат Аббосов BBCUzbek.com ўқувчилари ва тингловчиларимизнинг саволларига жавоб беради.\nШуҳрат Аббосов суратга олган "Маҳаллада дув-дув гап" (1960), "Сен етим эмассан" (1963), "Тошкент-нон шаҳри" (1968), "Оловли йўллар" (1977-1983), "Катта урушдаги кичик одам" (1990) каби филмлар совет киносининг мумтоз намуналари ҳисобланади.\nАтоқли ўзбек кинорежиссёри, СССР Халқ артисти Шуҳрат Аббосов билан суҳбатни тингланг\nБи-би-си: Лондондан Жавоҳирбек Султонбеков сизнинг сўнгги филмингиз - "Отамдан қолган далалар" фильмини қаерда топса бўлади?" деб сўрабди. Шуҳрат исмли тингловчимиз ҳам Тошкентдан ушбу фильмни топа олмаганини айтиб, наҳотки, фильм таъқиқланган бўлса, дея ажабланган. Марҳамат.\nШуҳрат Аббосов: Бу фильмимни томошабинлар жуда қизғин қабул қилишди. Бухорода ўтган миллий кинофестивалимизда унга энг олий мукофот берилди. Кейин Туркияга фестивалга олиб бордик. Туркияда ҳам фильмни тик туриб, олқишлар билан кутиб олишди. Ўзимизда телевидениеда кўрсатишди. Кейин қизиқиш унчалик бўлмади, шекилли, давоми бўлмади.\nБи-би-си: Филмни кейинроқ тақиқлаб қўйишган, деган гаплар юради. Бу қанчалик тўғри?\nШуҳрат Аббосов: Ким билади энди. Бунақа қарор чиққанини билмаймиз биз, хабаримиз йўқ. Президентнинг охирги, "Маънавият- енгилмас куч" деган китобларида "Тоҳир ва Зуҳра", "Ўтган кунлар", "Маҳаллада дув-дув гап", "Сен етим эмассан" фильмларини "ўзбек кино мактабини яратган" филмлар, деб ёзган сатрлари бор. Энди баъзи кинолар кўп яшайди, баъзиларининг умри қисқа. Мана энди Ҳамза Ҳакимзода ҳақидаги "Оловли йўллар" фильмим. Ўз вақтида Москвадаги Марказий телевидение 17 серияли фильмни қайта - қайта кўрсатишган. Бутун совет республикаларидан қоп-қоп хатлар олган эдим. Кейин мустақиллик бўлди, инқилобга муносабат ўзгарди. Чунки Ҳамза Ҳакимзода Ниёзийни шундай образ қилганмизки, миллатпарвар, тараққийпарвар, айни пайтда бойларга қарши, халқни инқилобга кўтарган бир шахс...\nБи-би-си: Яъни ўша давр, мафкуранинг маҳсули, демоқчисиз...\nШуҳрат Аббосов: Ҳа, даврнинг, мафкуранинг маҳсули.\nБи-би-си: Буюк Британиядан Абдулло исмли веб саҳифамиз ўқувчиси худди шу ҳақда сўраган. Яъни кино-санъат, аммо даврга, мафкурага қараб санъатга муносабат ўзгариши керакми?\nШуҳрат Аббосов: Энди давлатнинг ҳам ўзининг сиёсати бор, ўзининг мафкураси бор. Мана, Бобурнинг номини ҳам айттиришмади-ку. Ҳамзанинг "Бобур буюк аждодларимиздан, буюк шоиримиз" деган сўзлари бор эди. Ўз вақтида шуни кестириб ташлаган эди. Бу энди, совет мафкурасига тўғри келмаган.\nБи-би-си: Шу маънода сизнинг "Маҳаллада дув-дув гап", "Сен етим эмассан", "Тошкент-нон шаҳри" фильмларингиз давр синовидан ўтди, дейиш мумкин. Шундай эмасми?\nШуҳрат Аббосов: Жуда тўғри. Чунки мана қаранг-да, "Маҳаллада дув-дув гап" да сиёсий масалалар ҳеч қўйилмаган эди. Халқимизнинг ҳаёти, миллатимизнинг образлари ҳаққоний, жуда ҳаётий бўлиб чиққан.\nБи-би-си: Шуҳрат исмли тингловчимиз худди шу фильмнинг тарихи ҳақида гапириб беришингизни илтимос қилибди. сўраган. "Фильмнинг ғояси кимга тегишли, ундаги воқеалар, қаҳрамонлар ва биз ҳанузгача эслаб юрадиган диалогларни ким ўйлаб топган?" деб сўраган.\nШуҳрат Аббосов: Энди жуда қизиқ бўлган. Мен 1959 йилда Москвада Олий режиссёрлик курсларини битириб келдим."Ўзбекфильм" га келганимдан кейин бор сценарийлар билан танишиб чиқдим. Биронтаси ҳам кўнглимга ёқмади. Менда ё зўр фильм қилишим керак ёки умуман қилмаслигим керак, деган жуда принципиал бир қатъийлик бор эди. Ёш эдик, ғайратли эдик. Москвада бутун дунёнинг киноларини кўриб келган эдим-да. Бир куни мени киностудиянинг директори чақириб, "топинг бирон нарса, ўзбек адабиёти билан танишиб чиқинг", деди. Мен "ҳаммасини ўқидим, биронтаси ҳам ёқмади", дедим. У "бўлиши мумкин эмас, ҳозир фильм олиниши керак, бўлмаса ишчилар маошсиз қолишади планни бажармасак. Яна сценарийлар бўлимига боринг-да, бир нарса топиб келинг", деб айтди. Мен сўкиниб-сўкиниб бордим-да, яна қоғозларни варақладим. Бундай қарасам, иккита варақ шундай учиб тушди ерга, қушнинг паридай. Кўтариб, чангларини қоқиб ташладим-да, бир мисрасини ўқидим ўша ерда. Она Москвада ўқиётган ўғлига ўша ердан хотин олиб келмасин, деб "болам, мен сенга Тошкентдан қиз топиб қўйдим, тўй қиламан", деган бир парча бор экан. Мен "вой, дедим. Бу менинг онамнинг худди ўзи-ю, раҳматли онамнинг" дедим. Аямлар ҳам менга "болам, Москвада ўқияпсан, ўша ердан хотин опкемагин, бу ерда битта келин топиб қўйдим, ажойиб бир қиз", деганлар. Мен айтдим, нима ҳақда фильм қилардим, онажоним ҳақида қилишим керак-да" дедим. Икки варақ қоғозни ёзган одам Абдулла Рамазонов деган киши эди. Рус тили ўқитувчиси эди. Шунақаям саводли эдики рус тилида, руслар ҳам унчалик саводли бўлмаса керак, деб ўйлардим. Ҳамманинг ёзувларини тузатиб чиқарди. Кейин жуда қизиқ бўлди. Москвада Гинзбург деган домлам бор эди. Шу одам "агар фильм қилсангиз, бир одамни чақирасиз" деди. Уруш йиллари Ўзбекистонда бўлган экан, ўзбек халқини шунақаям яхши кўраркан, неча йилдан бери ўзбеклар ҳақида гапириб юраркан. "Бу қанақа ажойиб халқ экан, бизга уй-жой берди, еб турган нонини биз билан бўлишди" деб юраркан. Шу билан у кишини чақирдик, келди, ўн икки кун ичида "Тошкент" меҳмонхонасида сценарийни битирдик. Мен эртасига съёмкага чиқишиб керак, бир ўқиб чиқдим-да сценарийни, " ўзбек актёрларига рус тилидаги сценарийни қандай бераман. Бу жуда ҳам ўзбекона асар бўлиши керак. Ўзбек актёрлари ўз тилида яйраб ижро этиши керак, бўлмаса бунинг нима кераги бор, олиб юраверайлик ўша комсомол, партия ҳақидаги фильмларни дедим". Кейин уни Ойбек домлага олиб бордим. У киши ўқиб чиқдилар-да, "сиз буни Абдулла Қаҳҳорга олиб боринг, Абдулла Қаҳҳор яхши билади комедияни, мен комедия ёзмаганман", дедилар. У киши стационарда даволанаётган эканлар. Олдиларига бориб, "шуни тез қилиб берасиз домла" десам, "менга ташлаб кетинг, бир ҳафтадан кейин оласиз" дедилар. Мен "Абдулла акажон, эртага съёмкага чиқаман, эртагача текст бўлмаса бўлмайди, фақат диалогларини ўзбек тилига ағдариб беринг", дедим. Кейин ўша ерда "хўп, қани қоғозингиз, қаламингиз борми," деб, стационар ҳовлисидаги скамейкада ўтириб, икки соат ичида диалогларни тузатиб бердилар. Мен орқаларидан мўралаб, бундай қараб, бирданига хохолаб кулиб юборсам, чўчиб тушдилар. "Ҳа, нима бўлди, нимага кулаяпсиз?" дедилар. Мен "мана бу репликани боплабсиз", дедим. "Қайсиниси?" дедилар. Мен "э, телевизорни бошингга урасанми, уйингда сичқонлар ҳасса таяниб юрибди-ку", деган реплика", дедим. Менга шунақанги таъсир қилди. Тилга бой одам эди-да. Кейин у кишини фильмга редактор қилиб олганмиз. Шунақа бўлган...\nБи-би-си: Буюк Британиядан ёзган Муслимбек исмли тингловчимиз "Маҳаллада дув-дув гап"да бош роллардан бирини ижро этган марҳум санъаткор Ҳамза Умаровни эслаган...\nШуҳрат Аббосов:Энди Ҳамза Умаров деганда... Мен бу одамга бутун умр раҳматлар, деб ўтишим керак, чунки медтехникумда ўқирдим, фармацевтика бўлимида, мен дори тайёрловчи бўлишим керак эди. Аптекада ишлашим керак эди. Лекин мен медтехникумда бадиий тўгаракда жуда фаол қатнашардим, роллар ижро этишни яши кўрардим. Островскийнинг "Айбсиз айбдорлар" деган пъесасида Шмага деган образни яратдим. Шу пайтда Қўқондан Ҳамза Умаров кептилар, раҳматли. Битта тугун, ичида иккита нон, тўртта мағиз, тўртта туршак. Уни кеннойим юборибдилар, "Тошкентда жиянимиз ўқийди, қанақа аҳволдайкин, отаси йўқ, онаси болаларни эплолдимикан", деб. Ҳамза ака Қўқонда бизнинг маҳаллада турар экан, мактабда кеннойимнинг қўлларида ўқиган экан. Мени қидириб келиб, пъесани томоша қилиб мени танимабди. Залда ўтирганлардан "қайси бири Шуҳрат Аббосов?" деб сўрабди. Мени кўрсатишса, "ё тавба, бу қари рус одами-ку, қандай ўйнаяпти бу ролни?" дебди. Спектакл тугаши билан мени қучоқлаб, ўпиб, эртасига мени қўлимдан маҳкам ушлаб, Театр институти ректорининг уйига олиб борди. "Мана, сиз талантларни қидириб юрибсиз, мен шундай бир йигитни топдимки, бу бизнинг фахримиз бўлади", деб таништирди. Ректор "бўлди, мен Ҳамзани яхши кўраман, эртага ўқишга келинг", деди. Мен актёр бўлмоқчи эдим, лекин комиссия раиси актёрларимиз кўп, лекин режиссёрларимиз йўқ республикамизда", дейишиб, режиссёрлик бўлимига қабул қилишди. Шу билан устозларнинг дуосини олдим.\nБи-би-си: Ҳозирги ўзбек киносининнг аҳволи билан боғлиқ саволлар бор экан, Ўшдан Одилжон Маҳдумий ёзибдилар:"Сиз бундан ўн йилча аввал бир чиқишингизда "ҳозирги ўзбек киноларидан кўнглим тўлмайди, ҳаммаси тижорат, бадиийлик йўқ, деб айтган эдингиз. Лекин менинг билишимча, сизнинг ўзингиз ҳозир ана шундай фильмларга бадиий раҳбарлик қилмаяпсизми?", деб ёзибдилар.\nШуҳрат Аббосов: Жуда яхши, тўғри гапирибди-да. Энди қаранг, бир вақтлар ўзбек томошабини бутунлай кинога келмай қўйди. Шунинг учун мана, ёш режиссёрлар хусусий студияларда фильмлар қилишаяпти, ашулачилар, машҳур хонандаларни ўйнатишаяпти. Ҳинд киноларига ўхшаган сюжетлар... Ҳинд киноларини ўзбек томошабини жуда яхши кўради.Томошабин кинотеатрга қайтиб келди. Чунки севги-муҳаббат ҳақида фильмлар йўқ эди. Энди бу режиссёрлар аста-секин оёққа туриб келаяпти, борган сари ажойиб, қизиқ фильмлар яратиб келишаяпти...\nБи-би-си: Лондондан Бунёд исмли тингловчимиз сўраган:"Таниқли режиссёр Зулфиқор Мусоқов ўзбек киносининг ривожига асосий тўсиқ сифатида "Ўзбеккино" нинг бошида кинони тушунмайдиганлар ўтирибди, деган эди. Сиз ҳам шундай деб ўйлайсизми?".\nШуҳрат Аббосов: Йўқ. Нотўғри гап бу. Баъзилар сценарий олиб келади-да, сценарийси ўтмай қолса, дарров ҳужумга ўтишади. Президентга ёзишади, шу сценарийни амаллаб ўтқазворгиси келади. Шу томони бор. Бўлмаса, ундай нарсалар йўқ, ҳамма ишлаяпти. Бировни айблаш керак эмас. Ўзидаям хатолар топишга интилиши керак одам. Ўзининг ижодига ҳам танқид кўзи билан қараши керак. Мен шундай деб ўйлайман...\nЖамол Камол шеърият, таржима ва ўзбекчилик ҳақида


“Суперлига-2020”. АГМКнинг сериялари – O'zbekiston Milliy paralimpiya qo'mitasi\nCoca Cola Суперлигасининг навбатдаги мавсуми ҳам якунига етди ва унда АГМК учинчи ўринни эгаллади. Бундан ташқари, Олмалиқ клуби Ўзбекистон кубогида финалгача етиб борди. “Пахтакор” ва “Насаф”дан кейин, ажойиб мавсумни ўтказган Миржалол Қосимов шогирдларининг сериялари ҳақида маълумот бериб ўтамиз.\nАГМКнинг энг узун ғалабали серияси 6 ўйиндан иборат бўлди. Ушбу натижага эришиш учун олмалиқликлар 3-турдан, 8-тургача “Бунёдкор”, “Қизилқум”, “Сурхон”, “Машъал”, “Насаф” ва “Қўқон-1912” клубларини “қурбон” қилди.\nМавсумнинг ярмида “кончилар” чемпионлик пойгасида “Пахтакор”га асосий рақиб сифатида кўрилаётганди, аммо 21 октябрь куни 20-тур доирасида “аждарлар”га мағлуб бўлди ва шундан сўнг, кетма-кет яна 3 та беллашувни бой берди. Бу АГМКнинг мавсумдаги энг омадсиз палласи бўлди, десак бўлаверади.\n1-2-турда “Металлург” ва “Сўғдиёна” ҳамда 12-13-турда “Навбаҳор” ва “Бухоро” клублари билан муроса кўчасини танлаган Қосимов шогирдларининг дуранглар серияси иккита беллашувдан иборат бўлди.\nОлмалиқ клуби 14-турга қадар, мақтанарли натижа қайд этди.\nҚаторасига 13 та беллашувда мағлубият алами нималигини билмаган жамоа 12 сентябрь куни “Металлург”га ютқазиб қўйганди.\nАГМКнинг бу серияси кетма-кет 17 ўйинда имкониятни бой бермаган “шерлар”дан кейинги иккинчи энг яхши натижа бўлди.\nЧемпионат 26 та баҳсининг 8 тасида рақиблар “кончилар” дарвозасини ишғол этолмади. Ушбу беллашувларнинг 4 тасида Суҳробжон Султонов ва яна 4 тасида Валижон Рахимов “қуруқ ўйин” ўтказишга эришди.\nУмуман олганда, Қосимов бошқарувидаги клуб яхши мавсумни ўтказди. Мақолаларимизни эътиборингизга ҳавола этишда давом этамиз. Бизни кузатишдан тўхтаманг!\nАрсланмират Амановнинг АГМК билан шартномаси тугади. Унга “Сўғдиёна” қизиқмоқда


Ўқитувчи ва мураббийлар куни муносабати билан Ўзбекистон ветеранлар уюшмаси томонидан бир қатор ходимлар тақдирландила — Teletype\nЎқитувчи ва мураббийлар куни муносабати билан Ўзбекистон ветеранлар уюшмаси томонидан бир қатор ходимлар тақдирландила\nУстоз. Бу улуғ ном айтилган ҳар бир қалбда улуғ бир туйғу ҳосил бўлади. Инсон ота-онасини қанчалик ҳурмат қилса, устозини ҳам шунчалик ҳурматлайди. Чунки ота- она фарзандига нон-туз берса, устоз унга илм-у ирфон беради. Ота-она фарзандининг бугунини таъминласа, устоз илм бериб унинг келажакда комил инсон бўлишини яхши амаллар қилишини, эл-юрт учун хизматда бўлишни уқтиради.\nШу муносабат билан жорий йилнинг 30 сентябрь куни Ўзбекистон Экологик партияси томонидан “Устозлар ва мураббийлар” кунига бағишланган тадбир бўлиб ўтди. Тадбир давомида Ўзбекистон Экологик партияси ҳамдаЎзбекистон Ветеранлар уюшмаси ташаббуси билан ўз соҳасида фидокорона фаолият юритган устозларни кўкрак нишонива ташаккурномалар билан тақдирладилар.\n«Биз ҳамиша ўзининг билим ва тажрибаси, истеъдод ва маҳорати, инсоний фазилатларини, кўз нури ва қалб қўри, бутун борлиғини аямасдан, маърифат йўлида беминнат хизмат қиладиган устоз ва мураббийларимизга доимо таъзимдамиз!» - дея тадбирни Ўзбекистон Экологик партияси раиси ўринбосари С.Сангинов якунлади.


Барги Матал толиблардан тортиб олинди\n11 апрел 2021, Тошкент вақти: 08:52\nАфғонистон ва НАТО кучлари толиб жанггарилари ўтган ҳафта босиб олган Нуристон вилоятидаги туман марказини сешанбага ўтар кечаси қайта ўз назоратига олди.\nНуристон вилояти ҳокими Жамолу Дин Озодликка махсус операцияда АҚШ кучлари ҳам қатнашганини айтди.\n- Тунги соат 9 да у ерга кучларимиз ташланди. Худога шукур, улар ҳеч қандай қаршиликсиз туманга кира бошлади. Уларга қаршилик бўлган ё бўлмаганини тонгда биламиз. Бу операцияда Афғонистон миллий армияси, халқаро коалиция ва чегара кучлари иштирок этди, деди Нуристон вилояти ҳокими Жамолу Дин.


ОРТИҚЧА ВАЗН ЖИНСИЙ МУАММОЛАРНИ ҲАМ КЕТИРИБ ЧИҚАРАДИ\nСемизликдан азият чекаётган одамлар вазн меъёрда бўлган кишиларга қараганда 25 марта кўпроқ ўзларининг жинсий муаммолари ҳақида шикоят қилишади.\nШимолий Каролинадаги Дьюк университети қошидаги фитнес ва парҳезли овқатланиш марказининг ходими ва психолог Мартин Бинкс томонидан ўтказилган тадқиқотда Дарем шаҳридан 1210 киши қатнашди. Уларнинг аксарияти парҳезли овқатланиш марказининг мижозлари эди. 282 кишидан ташқари барчаси семириб кетган — ўртача тана массаси индекси одамнинг вазни бўйига нисбати 41 ни ташкил этган.\nТадқиқот натижалари шуни кўрсатадики, ортиқча вазнли одамлар бир хил муаммоларга дуч келишмоқда. Семириб кетишдан даволаш учун мурожаат қилганларнинг ярми, одатда ёки кўпинча жинсий алоқадан қониқиш ҳосил қилмаслигини баён этишган. Ортиқча вазнли ўн кишидан тўрттаси жинсий алоқа пайтида жисмоний муаммоларга дуч келишини ва улардан 40% дан кўпроғи интим алоқадан қочишини тан олишган.\nСемириб кетган одамларнинг ўзига паст баҳо бериши билан боғлиқ психологик омиллар ҳам жинсий муаммоларнинг ривожланишига ҳисса қўшиши мумкин. "Ортиқча вазнли одамлар ўзларига диабет, юрак-қон томир касалликлари, гипертония ва бошқалар хасталиклар хавф туғдиришини яхши билишади, — дейди М.Бинкс. — Бироқ улардаги жинсий функция бузилиши хавфи ҳақида жуда кам гапирилади".\nШу билан бирга, нормал вазнга эга одамлардан фақатгина 2% бу ҳақда шикоят қилишади. Меъёрдаги ванли одамлар орасидан атиги 2,5% жинсий алоқадан воз кечишади.


Мусулмонлар Тожикистон ҳукумати ўрнатаётган «демократия доиралари»дан безовталик изҳор қиляптилар - Фарғона.Ру ахборот агентлиги\n19:30 msk, 12 Июль 2020\nМусулмонлар Тожикистон ҳукумати ўрнатаётган «демократия доиралари»дан безовталик изҳор қиляптилар\n05.05.2007 22:51 msk\nЎз ахб. (Душанбе)\nТожикистон Республикасида шу кунларда миллий урф-одатлар, удумлар ва диний маросимларни тартибга солиш масалалари музокараси шовқин-сурон билан ўтмоқда. Мамлакат президенти Эмомали Раҳмоннинг ўзи шу ташаббус билан чиқди. Мамлакат раҳбарининг топшириғи билан барча давлат оммавий ахборот воситаларида миллий урф-одатларни, удумларни ва диний маросимларни соддалаштириш ва тартибга солиш бўйича тарғибот-ташвиқот ишлари кенг кўламда ташкил қилинди.\nМарказий телевидение ва “Сафина” канали кўрсатувларининг катта қисми шу мавзуга бағишланади. Шаҳар ва туманларда, оммавий жойларда “эркин микрофонлар” ўрнатилиб, истаган ўткинчи унга келиб, шу масала бўйича ўзининг фикрини, нуқтаи назарини ва таклифини гапириши мумкин.\nЎтган ҳафта давлат раҳбари 24 майга белгиланган урф-одатлар ва байрамларни тартибга солиш масаласи бўйича ўтказиладиган республика йиғинига тайёргарлик бўйича учрашув ўтказди. Учрашувда давлат маслаҳатчилари, бир неча вазирликлар ва идоралар раҳбарлари, давлат раҳбарининг ижроия аппаратидаги масъул ходимлар, Ислом маркази ва Ислом университети вакиллари, таниқли жамиятшунос олимлар, Исломшунослар ва ҳуқуқ ҳимоячилари қатнашдилар.\nУчрашув чоғида Афғонистон, Эрон, Покистон, Саудия Арабистони ва Марказий Осиё республикаларидаги диний урф-одатлар ҳақидаги омма фикрини аниқлаш гуруҳининг ҳисоботлари, шунингдек, ўқитувчи олимлар ва исломшуносларнинг ҳисоботлари тингланди. Улар йигирма кундан ортиқроқ вақт мобайнида бевосита аҳоли билан учрашувлар ўтказиб, миллий ҳамда диний урф-одатлар ва удумларни қандай қилиб тўғри тартибга солиш масалаларини ўргандилар.\nДавлат раҳбарига Тожикистон Ислом маркази раиси Ҳожи Амон Неъматзоданинг миллий ҳамда диний урф-одатлар ва удумларни қонун доирасида тартибга солиш масаласига нисбатан дин пешволарининг муносабати, шу ишнинг зарурлиги ва Шариатни жорий қилиш ҳақида ахбороти тақдим қилинганди.\nПрезидент Эмомали Раҳмон бу масала бўйича ўз нуқтаи назарини билдирар экан, республика йиғинини ўтказишдан мақсад аҳолининг кераксиз, ортиқча чиқимларини камайтириш ва шу йўл билан мамлакатдаги қашшоқлик даражасини пасайтириш имконини яратиш эканини алоҳида таъкидлаб ўтди.\nБир вақтнинг ўзида Президент ишчи гуруҳга жамиятнинг турли қатламларидаги одамларнинг фикрларини, таклиф ва муносабатларини чуқур ўрганиш ҳақида топшириқ берар экан, миллий ва диний урф-одатларни тартибга солиш ҳақидаги ҳужжатлар лойиҳасини тайёрлаш жараёнида уларнинг Конституцияга ҳам, мавжуд қонунларга ҳам, муқаддас Қуръонга ҳам зид бўлмаслиги лозимлигига алоҳида урғу берди. “Бу ишда биз хатога йўл қўймаслигимиз лозим”, деб таъкидлади мамлакат раҳбари.\nУшбу ишчи гуруҳга ҳужжатларни тайёрлаш жараёнида белгиланган меъёрларга амал қилмаган, иш вақтида хизмат машинасидан фойдаланиб, турли маросимларга ташриф буюрган давлат амалдорларига нисбатан то ишдан бўшатишгача жазо чораларини ишлаб чиқиш ҳам топширилди.\nУрф-одатлар ва байрамларни тартибга солиш масаласи муҳокама этилаётган бир пайтда мамлакат президентининг топшириғи билан республика таълим вазирлиги ўрта ва олий ўқув юртларида тартиб ўрната бошлади. Апрелнинг ўрталарида Тожикистон таълим вазирлиги ўқувчи ва толиба қизларнинг мактаб формалари ҳақида махсус қўлланма чиқарди. Бундан буён уларга ўқув юртларига мини-юбкалар ва ҳижобларда келиш кескин таъқиқланади. Зеб-зийнатларни тақиш ҳам мумкин эмас. Фақат бир жуфт миллий сирға тақиш мумкин, холос.\n“Тартиббузарларга ўқув юртидан ҳайдаш даражасигача бўлган турли хил маъмурий жазолар қўлланилади”, деб журналистларга хабар берди Тожикистон таълим вазирлиги матбуот котиби Ноилшо Нуралиев. “Қизлар ўз дидларига қараб, миллий кўйлак ва миллий лозимларни, шунингдек, европача юқори қисми оқ, қуйи қисми эса қора бўлган либосларни кийиб келишлари мумкин. Бироқ, нима бўлганда ҳам либос бежирим, оддий бўлиб, жамият анъаналарига жавоб берадиган, “очиқлиги билан атрофдагиларнинг ғашига тегмайдиган” бўлиши керак”, - деди у.\nҲижобга келсак, Тожикистон таълим вазирлиги матбуот котибининг гапига кўра, дунёвий ўқув юртларида диний кийимларни кийиш мамлакат Конституциясига зиддир. Нуралиев ўқувчи ва студентларнинг мактаб ва олий ўқув юртларида мобил телефонларидан фойдаланишлари ҳамда ўқув жойига шахсий автомобилларда келишлари таъқиқланганини ҳам тасдиқлади. Айтгандек, бу таъқиқ март ойида ижодкор зиёлилар билан бўлиб ўтган учрашувда шахсан Эмомали Раҳмоннинг тилидан чиқди.\nШунга қарамасдан таълим тизимидаги бу янгиликлар тожиклар оммаси томонидан турлича қабул қилиняпти. Бир қатор мустақил экспертлар фикрига кўра, “таълим ва маориф тизимида булардан кўра педагог кадрларнинг етишмаслиги, кўп мактабларда ёруғлик, иссиқлик, ўқувчилар парталари каби ўқиш учун зарур бўлган элементар шароитларнинг йўқлиги каби жиддийроқ ва муҳимроқ муаммолар мавжуд”.\n“Фарғона.Ру” АА таҳририяти Тожикистондан ўз номларини маълум қилмаган мусулмонларнинг мурожаатини олди. Уни қуйида эълон қиламиз.\nБу мурожаатнома балки мамлакатдаги мусулмон раҳбариятининг расмий позициясини ифодаламас, шунингдек, республикадаги диний қарашларнинг барча жабҳаларини ўзида акс этмас, лекин ундаги муаммолар тожик жамиятининг эътиборини тортишга лойиқдир. Биз ўқувчиларимиздан бу мавзу муҳокамасига қўшилиб, ўз таклиф ва мулоҳазаларини таҳририятга юборишларини сўраймиз.\nМеҳрибон ва Раҳмли Аллоҳ номи билан,\nҲурматли президент Эмомали Раҳмон!\nФурсатдан фойдаланиб, сизга республикамиз раҳбари ва бир неча бор ҳаж қилиб келган мусулмон сифатида ўз ҳурмат ва эҳтиромимизни билдиришга рухсат этгайсиз.\nБиз мусулмонлар сизнинг урф-одатлар ва байрамларни тартибга солиш ҳамда шундоқ ҳам қийналиб турган халқимизни баттар эзадиган ортиқча чиқимларни бартараф этиш йўлида олиб бораётган сиёсатингизни тўла қўллаб-қувватлаймиз. Шунингдек, биз айрим кўнгилочар жойларни ёпиш ва аёлларимизнинг беҳаё кийимларда юришларини таъқиқлаш ҳақидаги буйруғингизни ҳам қўллаймиз. Бу ҳақиқий мусулмонга ярашадиган оқилона қарордир. Биз сизнинг Исломни ва мамлакат миллий ранг-баранглигини қўллаб-қувватлаётганингиздан фахрланамиз.\nБиз ОАВда бир неча бор эшитиб ва кўриб келяпмизки, маориф вазири А. Раҳмонов қизларимиз ва опа-сингилларимизнинг ўқув юртларида рўмол ўраб юришларини таъқиқлаш ҳақида муайян кўрсатмалар бериб келяпти. Бу ишнинг Худо хоҳласа, ҳақиқий мусулмон ва ҳожи президент бошқараётган мамлакатда содир бўлаётганига ишонгимиз келмаяпти. Ахир Аллоҳ Қуръонда бизнинг пайғамбаримиз Муҳаммадга (САС) “Аҳзоб” сурасининг 59-оятида шундай деган-ку: “Эй Пайғамбар (алайҳиссалом), жуфтларингизга, қизларингизга ва мўминларнинг аёлларига айтинг, устларига ёпинчиқларини ўрасинлар!. Мана шу уларнинг (чўри эмас, балки озод аёллар эканликлари) танилиб, озорланмасликлари учун энг яқин (воситадир). Оллоҳ Мағфиратли ва Меҳрибон бўлган Зотдир”.\nБиз Тожикистон мусулмонлари, оталар, оналар, ака-укалар ва опа-сингиллар кўп минг сонли ватандошларимизнинг қони эвазига қўлга киритилган, озод ва мустақил диёримизда халқнинг норозилик ва қаҳр-ғазаб ўти ёқилишига олиб бориши мумкин бўлган бу муаммога эътибор қаратасиз, деган умид билан ёзмоқдамиз. Биз 1994 йилнинг 1 декабрида сиз томонингиздан имзоланган Тожикистон Республикаси қонунига таянамиз.\nСизнинг раҳбарлигингизда биз дунёвий ва демократик давлат қуришга интилар эканмиз, биринчи навбатда республикадаги барча фуқароларнинг ҳуқуқларини ҳурмат қилишимиз лозим.\nБиз мусулмон қизларимизнинг рўмоллари ечилишига йўл қўя олмаймиз. Ахир рўмол аёл кишининг номуси ҳисобланишини ва унинг ўқиш жараёнига ҳеч қандай халақит бермаслигини ҳамма билади-ку! Биз мана шундай беҳаёлик ва терроризм ҳукм сураётган дунёда аёлларимизнинг художўй ва иффатли бўлишга интилаётганларидан хурсанд бўлмоғимиз лозим. Биз ҳар доим ўзимизнинг озод мамлакатда яшаётганимиздан ва эркин тарзда илм олаётганимиздан фахрланиб келганмиз. Бироқ, ҳозирги ҳолатда нимани кўряпмиз?!! Бизнинг қизларимиздан, опа-сингилларимиздан рўмолларини ечиб ташлаяптилар. Ахир бу ҳақиқий мусулмон аёли учун яланғоч бўлиш билан баробар-ку!\nАёлларнинг ўраниб юришлари кўпгина насроний динидаги йўналишларда ҳам, масалан, биз билан бирга яшайдиган православ насронийларида ҳам, баптизм ва менонизм йўналишидаги протестантларда ҳам мажбурият ҳисобланади. Масаланинг мана шу томонига ҳам эътиборингизни қаратишингизни сўраймиз. Шаҳарларимиз кўчаларида, жумладан, Россия-Тожикистон (славян) университетида биз ҳар куни мана шу аҳли Китоб опа-сингилларимизни учратишимиз мумкин. Ачинарли жойи шундаки, айтиб ўтилган буйруқлар уларга ҳам тааллуқлидир...\nБиз мусулмонлар, бу борада чуқур қайғудамиз. Чунки биз қизларимизнинг Аллоҳдан юз ўгиришларига қараб тура олмаймиз. Мусулмон аёлининг рўмолини ечдирган одам Аллоҳнинг қонунларидан бош тортган одам ҳисобланади. Биз мактабларда ниқоб ўралишини (юзнинг ҳам ёпиб юрилишини) қўллаб-қувватламаймиз. Лекин оддий рўмол ҳеч қачон қизларимиз ва сингилларимизга халақит бермайди. Ахир Тожикистон мусулмонлари сиз билан БМТ баланд минбарида Исломни қўллаб-қувватлаган ҳақиқий мусулмон одам сифатида фахрланиб келганлар!\nҲозир биз ўқув юртларида мусулмонча рўмоллар ўраб юришни таъқиқлаш тўғрисида маориф вазирининг буйруғи Тожикистон Республикаси Конституциясига тўғри келмаслиги ҳақида тўхталиб ўтирмаймиз. Биз сизга Тожикистон халқининг диний туйғулари топталишига йўл қўймайсиз, деган умид билан ёзмоқдамиз. Ахир сиз учун овоз берган ўша мусулмонлар-ку! Сизнинг Тожикистон ерида тинчликни барпо қилишга қўшган ҳиссангизни тўғри баҳолаб, ҳақингизга дуо қилаётганлар ҳам ўша мусулмонлардир!\nМуҳтарам, жаноб Президент!\nЯқиндагина биз ўз республикамизни улуғлардик. Чунки биз мусулмонлар хотиржам масжидларимизга бориб, Аллоҳга ибодат қилардик. Биз ўз республикамизда бир вақтнинг ўзида оламшумул (самовий) уч дин мавжуд ва тинч эканлигидан фахрланардик. Ҳеч бир диннинг бошқа динни ерга уролмаслигида сизнинг хизматингиз бор эди. Мана шу нарса республикани дунёвий, демократик давлат бўлиб етишишидаги асосий кўрсаткичлардан биридир!\nХулоса қилиб шуни айтмоқчимизки, давлатимиз душманлари давлатимизни ҳукумат ва Аллоҳнинг дини бир вақтда ва бир жойда мавжуд ва тинч бўладиган дунёвий, мусаффо, осойишта ва демократик давлат бўлишини истамайдилар!!!\nУмид қиламизки, сиз ҳурматли жаноб Президент мана шу Тожикистон мусулмонларини қамраб олган оғриқли, қайғули нуқтага эътиборингизни қаратасиз ва воқеалар ривожини ўзгартирасиз, уларнинг ўнглаб бўлмас даражага бориб қолишига йўл қўймайсиз.\nЭҳтиром ила Тожикистон мусулмонлари.\nАллоҳ сизни ўз паноҳида асрасин ва адашишдан сақласин.\nМеҳрибон ва Буюк Аллоҳ бизга ўз қаҳр-ғазабини ёғдирмасин. Омин.


МОҚ Лина Черязова яқинларига таъзия билдирди - 26.03.2019, Sputnik Ўзбекистон\nЛина Черязова 1994 йили Норвегиянинг Лиллехаммер шаҳрида ўтказилган қишки Олимпия ўйинларида фристайлнинг акробатика йўналишида иштирок этиб, олтин медалга... 26.03.2019, Sputnik Ўзбекистон\nЛина Черязова 1994 йили Норвегиянинг Лиллехаммер шаҳрида ўтказилган қишки Олимпия ўйинларида фристайлнинг акробатика йўналишида иштирок этиб, олтин медалга сазовор бўлган.\nТОШКЕНТ, 26 мар — Sputnik. Ўзбекистон Миллий олимпия қўмитаси маҳоратли совет ва ўзбек фристайлчиси Лина Черязованинг яқинлари ва оила-аъзоларига ҳамдардлик билдирди. Спортчи 23 март куни Новосибирскда оғир хасталикдан сўнг вафот этди.\n“Ўзбекистон Миллий Олимпия қўмитаси Черязованинг яқинлари ва оила-аъзоларига чуқур ҳамдардлик билдириб қолади”, - дейилади хабарда.\nЛина Черязова Ўзбекистон тарихида илк Олимпия ўйинлари чемпиони бўлган.\nЛина Черязова 1968 йил 1 ноябрь куни Тошкентда таваллуд топган. 1994 йили Норвегиянинг Лиллехаммер шаҳрида ўтказилган қишки Олимпия ўйинларида фристайлнинг акробатика йўналишида иштирок этиб, олтин медалга сазовор бўлган. Бу ҳозиргача Ўзбекистон вакилларининг қишки Олимпия ўйинларида қўлга киритган биринчи ва ягона медали сифатида таъкидлаб келинади. Шунингдек, Черязова 1993 йили жаҳон чемпионатида ҳам шоҳсупанинг энг юқори поғонасига кўтарилган эди. Спортчи умрининг сўннги йилларини онаси туғилган Россиянинг Новосибирск шаҳрида яшади.\nЛина Черязова 1994 йили Ўзбекистонда хизмат кўрсатган спортчи, 1998 йили эса “Меҳнат шуҳрати” ордени ва “Ўзбекистон ифтихори” фахрий унвони билан билан мукофотланган.


Фото: Тожикистон президенти матбуот хизмати\nСальвадорда биткоиннинг расмий тўлов воситаси сифатида тан олингани, Тожикистон раҳбарининг ҳарбийларни жанговар тайёргарликни оширишга чақиргани, Афғонистондаги вазият бўйича сўнгги хабарлар ва бошқа янгиликлар — «Газета.uz»нинг жаҳон янгиликлари дайжестида.\nLotinchada 7 сентябрь 2021, 21:50 Жаҳон\nСальвадор биткоинни расмий тўлов воситаси сифатида тан олди\nСальвадор биткоинни расмий тўлов воситаси сифатида тан олган дунёдаги биринчи мамлакат бўлди. «7 сентабрдан бошлаб Сальвадор аҳолиси криптовалютадан фойдаланиб бир чашка қаҳва сотиб олиш ёки хизматларни тўлаш имкониятига эга бўлади. Бундан ташқари, улар биткоинларда солиқ тўлашлари ва ипотека кредитларини тўлаш учун криптовалютадан фойдаланишлари мумкин бўлади», деб ёзмоқда The Wall Street Journal.\nСальвадор президенти Наййиб Букеле маъмурияти биткоинлардан фойдаланишни рағбатлантириш учун 225 млн доллардан кўпроқ маблағ сарфлашни режалаштирмоқда. Хусусан, расмийлар мамлакат аҳолисига биткоин ва AҚШ долларида тўловлар учун ишлатилиши мумкин бўлган расмий Chivo криптовалюта ҳамёнини ўрнатиш учун 30 долларлик биткоинларни ўтказишни ваъда қилмоқдалар. Бундан ташқари, ҳукумат криптовалютани сотиб олиш мумкин бўлган 200 биткоинли банкоматлар тармоғини жойлаштирмоқчи.\nМутахассисларнинг таъкидлашича, биткоиннинг расмий тўлов воситаси сифатида тан олиниши Сальвадор учун хавф туғдирмоқда. Криптовалюта солиқ тушумлари ва мамлакатнинг валюта захираларининг камайишига олиб келиши мумкин. «Ҳукумат виртуал казинода 200 млн доллардан ортиқ қур қўймоқда ва бу солиқ тўловчиларнинг пулидир», — дейди Марказий Aмерика фискал тадқиқотлар институти бош иқтисодчиси Рикардо Кастанеда.\nТожикистон раҳбари ҳарбийларни минтақадаги беқарорлик фонида жанговар тайёргарликни оширишга чақирди\nТожикистон президенти Эмомали Раҳмон сешанба куни республика мустақиллигининг 30 йиллиги шарафига ўтказилган ҳарбий парадда минтақадаги беқарор вазиятда жанговар тайёргарликни оширишга чақириқ билан ҳарбийларга мурожаат қилди. Бу ҳақда президент матбуот хизмати хабар бермоқда.\nТожикистон раҳбари сўнгги пайтларда минтақадаги ва дунёдаги вазият террористик, экстремистик ва радикал ташкилотлар фаолиятининг кенгайиши, динлараро тўқнашувлар, гиёҳвандлик воситалари ва қурол-яроғнинг ноқонуний айланиши, кибержиноятчилик ва бошқа трансмиллий уюшган жиноятлар жиддий ташвиш туғдираётганини таъкидлади. «Бундай шароитда қуролли кучлар, ҳуқуқни муҳофаза қилиш органлари ва айниқса, чегара қўшинлари раҳбарияти давлат чегарасини, жамоат ва давлат хавфсизлигини, халқнинг тинч ҳаётини муҳофаза қилиш ва юқори даражада сақлаш ҳамда ҳарбий қисмлар ва бўлинмаларнинг жанговар тайёргарлигини ошириш учун барча зарур чораларни кўриши керак», — деди Раҳмон. Унинг сўзларига кўра, минтақада ва баъзи мамлакатларда вазият бундан ҳам ўткир ва кескин бўлиши прогноз қилинмоқда.\n7 сентябрь куни Душанбенинг Дўстлик майдонида Тожикистон давлат мустақиллигининг 30 йиллиги шарафига ҳарбий парад бўлиб ўтди. 30 мингдан ортиқ аскар ва офицерлар давлат раҳбари олдида юриш қилдилар.\nАфғонистондаги вазият бўйича сўнгги хабарлар\n«Толибон» Aфғонистон муваққат ҳукумати таркибини эълон қилди. Муҳаммад Ҳасан Охунд бош вазир вазифасини бажарувчи, Aбдул Ғани Барадар эса бош вазир ўринбосари бўлди.\nThe News’нинг ўзининг манбаларига таяниб хабар беришича, бу қарор толибларнинг олий раҳбари мулла Хибатуллоҳ Охундзод томонидан қабул қилинган. «Aмир-ул-Мўминин (диндорлар ҳукмдори) Шайх Хибатуллоҳ Охундзоданинг ўзи бу лавозимни мулла Муҳаммад Ҳасан Охундга таклиф қилган. Мулла Бародар Охунд ва мулла Aбдус Салам унинг ўринбосари бўлиб ишлайдилар», дея келтиради нашр исми ошкор этилмаган «Толибон» юқори мартабали раҳбарининг сўзларини. Таъкидланишича, Муҳаммад Ҳасан Охунд ҳозирда ҳаракатнинг нуфузли органи Шура (ҳаракат раҳбарияти кенгаши) раҳбаридир.\n«Толибон» Кобул деворларини безаб турган кўплаб кўча расмлари ва графитиларини бўяб, уларни ҳаракат байроғи ёки диний шиорларлага ўзгартиришга қарор қилди. Кобул кўча рассомлари етакчиларидан бири Омаид Шарифининг айтишича, Aфғонистон рассомлари ArtLords бадиий гуруҳига бирлашиб, тахминан етти йил давомида Aфғонистон пойтахтидаги деворларни ёрқин граффити ва девор расмлари билан безатган. Таъкидланишича, рассомлар жамоаси 2014 йилдан буён бутун мамлакат бўйлаб 2,2 мингдан ортиқ фрескалар яратган. «Хаёлимга бир тасаввур келмоқда, гўё шаҳар кафан билан ўралгандек», — дея Шарифининг сўзларини келтиради NDTV.\nЮзга яқин афғонистонликлар Кобулда Покистонни танқид қилган шиорлар остида намойиш ўтказдилар. Намойишчилар Исломободни Aфғонистон ички ишларига аралашишда айбламоқдалар. «Толибон» жангарилари митинг иштирокчиларини ҳибсга олгани айтилмоқда. Шунингдек, ҳаракат кучлари намойишчиларни тарқатиш мақсадида ўт очишган. Журналистларга акцияни тасвирга олиш тақиқланди. Бундан ташқари, душанба куни кечки пайт мамлакатнинг бир қанча шаҳарларида Панжшир вилоятидаги қаршилик кучларини қўллаб-қувватлаш бўйича намойишлар бўлиб ўтди.\nАфғонистон ва дунё ҳамжамияти:\nAҚШ давлат котиби Энтони Блинкеннинг маълум қилишича, Вашингтон америкаликлар учун Кобулдан қўшимча олиб чиқиш рейсларини ташкил қилиш устида ишламоқда. Бу ҳақда ТАСС «Al Jazeera»га таяниб хабар бермоқда. «Биз ўз фуқароларимизни ва биз билан ҳамкорлик қилган одамларни Aфғонистондан олиб чиқиш бўйича катта иш қилдик. Ҳозир Aфғонистонда қолган фуқароларимиз учун янги чартер рейсларини ташкил қилмоқдамиз. Биз нодавлат ташкилотлар, Конгресс ва бошқа идоралар билан ишлаяпмиз», — деди Блинкен. У, шунингдек, «Толибон» «AҚШ фуқароларига тегишли саёҳат ҳужжатлари билан, шунингдек америкаликларга ёрдам берган афғонларга эркин ҳаракатланишини» таъминлаганини қўшимча қилди.\nAфғонистонда озиқ-овқат ва бошқа зарур маҳсулотлар захираси тугаяпти, дея маълум қилмоқда БМТнинг гуманитар масалаларни мувофиқлаштириш идораси. «Озиқ-овқат ва бошқа ҳаётий зарур маҳсулотлар тез орада тугайди. Биз халқаро донорларни тез ва саховатли ёрдам кўрсатишга чақирамиз», — дея идора вакили Йенс Лаерк. Ташкилот очлик хавфига дуч келган афғон халқига ёрдам бериш учун 600 млн доллар йиғиш зарурлигига ишора қилган.\nТуркия ташқи ишлар вазири Мевлут Чавушўғли дунё давлатларига «Толибон»ни тан олишга шошилмасликни маслаҳат берганини айтди. «Шошилишнинг ҳожати йўқ. Бу бизнинг бутун дунёга маслаҳатимиз. Биз халқаро ҳамжамият билан биргаликда ҳаракат қилишимиз керак», — дея Чавушоғлу сўзларидан иқтибос келтиради Интерфакс. Вазирнинг қўшимча қилишича, Aфғонистоннинг янги ҳукумати инклюзив бўлиши керак — аёллар, шунингдек, этник озчилик вакиллари ҳукуматда вазирлик лавозимларини эгаллаши керак.\nБразилияда ижтимоий тармоқларга фойдаланувчилар томонидан яратилган контентни асоссиз равишда ўчириб ташлаш тақиқлади\nБразилия президенти Жаир Болсонаро «аккаунтлар, профиль ва контентни ўзбошимчалик билан ва асоссиз ўчиришга» қарши қаратилган фармонни имзолади. «Бу чора ижтимоий тармоқларга контентни ўчиришни тақиқламайди, аммо бразилиялик фойдаланувчиларга нисбатан ҳуқуқбузарликларнинг олдини олиш ва сўз эркинлиги ҳуқуқини кафолатлаш мақсадида бундай хатти-ҳаракатларга асос бўлиши шарт», — дейилади матбуот хизмати баёнотида. Ҳужжатда, шунингдек, нашрлар ва аккаунтларни тиклаш механизми ҳам кўзда тутилган. — ТАСС.\nЯпонияда дўконларга киришда «эмлаш паспорти» талаб қилиниши мумкин. Ҳозирда ушбу масала кўриб чиқилмоқда. Бундан ташқари, сертификатга эга бўлганларга чегирмалар ва қўшимча хизматлар тақдим этилиши кўзда тутилган.\nҲиндистоннинг Керала штатида «Нипах» вируси билан қасалланиш ҳолатлари қайд этилди. Маълумотларга кўра, касалликдан 12 ёшли бола вафот этди. Маҳаллий соғлиқни сақлаш идоралари бола билан бевосита алоқада бўлган саккиз киши ундан вирус юқтирмаганини айтишди. Ҳаммаси бўлиб, бола билан алоқада бўлган 48 киши ҳозир касалхонада назорат остида олинган, уларнинг саккиз нафарида манфий натижа қайд этилган. Яна юздан ортиқ одам изоляция қилинган. «Нипах» вируси кучли иситма, томир тортишиш ва қусишларни келтириб чиқариши мумкин. Таъкидланишича касаллика қарши эмлаш ёки даво йўқ.\nВьетнам фуқароси COVID-19 коронавирусини тарқатишда айбланиб, беш йилга озодликдан маҳрум қилинди, дея хабар бермоқда Интерфакс. Каму шаҳри суди 28 ёшли Ле Ван Трини саккиз кишига «хавфли юқумли касаллик» юқтиришда айбдор деб топди. Таъкидланишича, улардан бири кейинчалик вафот этган. Бундан ташқари, фуқаро 880 доллар миқдорида жарима тўлаши керак.\n29.11 Қарийб 100 млн сўмлик Ремдесивир дори воситасининг ноқонуний айланмасига чек қўйилди\n28.11 Шавкат Мирзиёев Ашхободда ИҲТ саммитида қандай таклифларни илгари сурди?\n28.11 Тошкентда йўлкира нархи Нью-Йоркка қараганда 2 баробар қимматроқ — Ботир Қобилов\nҚарийб 100 млн сўмлик Ремдесивир дори воситасининг ноқонуний айланмасига чек қўйилди\nШавкат Мирзиёев Ашхободда ИҲТ саммитида қандай таклифларни илгари сурди?\n27 ноябр 18:36\nҚорақалпоғистонда жазони ижро этиш хизматининг уч нафар ходими ЙТҲда вафот этди


Регистон ансамбли | Самарқанднинг тарихий қадамжолари | Самарқанд вилояти ҳокимлиги\nБу ерга етти иқлимдан донишмандлар, олиму фузалолар келиб Мирзо Улуғбек атрофига тўпланишган. Сон-саноқсиз зиёратчилар, Шоҳи Зинда мақбарасига келган савдогарлар шаҳарни томоша қилиш билан бирга машҳур Самарқанд қоғозини ва бошқа кўплаб турли ноёб ҳунармандчилик ҳамда яна қатор ноёб молларни харид қилишга келганлар.\nБарча йўллар пойтахт Самарқанд шаҳрининг савдо-ҳунармандчилик маркази ҳисобланган Регистонда бир-бири билан туташган. У ҳунармандлар кўчаси бўлиб, заргарлар растаси орқали Арк билан боғланган.\nАсрлар давомида Регистондаги иншоотлар уч марта ўзгарди. Дастлаб бош кийимлар сотиладиган усти ёпиқ гумбазли тим қурилади.\nУлуғбек ҳукмронлиги даврига келиб майдонда қайтадан режалаштириш ишлари амалга оширилади. Чунончи, бу жойлар вақфга топширилгани учун бозор тимлари бошқа жойга кўчирилади ва майдоннинг ғарбий қисмида дастлабки бино ҳисобланмиш Улуғбек мадрасаси қурилади.\n1424 йилда эса Улуғбек мадрасаси рўпарасида, ҳозирги Шердор мадрасаси ўрнида, «қуш» услубидаги Улуғбек хонақоси барпо қилинган.\nХонақо фасади Улуғбек мадрасаси пештоқига нисбатан қисқароқ бўлган. Хонақонинг жанубий-ғарбий қисмида, қадимдан Имом Муҳаммад ибн Имом Жаъфари Содиқ мозори жойлашган бўлган. Мадрасанинг кенг фасади ва ҳашаматли миноралари рўпарасида пештоқ ва катта гумбазли хонақоҳ турган. Майдоннинг шимолий томонида ҳам зарурий эҳтиёжни назарда тутган ҳолда, Мирзо Улуғбек фармони билан ҳашаматли Мирзо Карвонсаройи қурилди. Унинг тарҳи ва ташқи кўриниши ҳозирги Тиллакори мадрасасига ўхшаш бўлган. Карвонсарой кенг айвонли ва ҳужрали ҳовлидан иборат бўлган.\nХV асрнинг 30-йилларида Шоҳруҳ Мирзонинг мураббийси, ўз замонасининг кўзга кўринган илм арбоби Алайка Кўкалдош ҳокиму ҳукамо ва шариат пешволари билан келишилган ҳолда, янги шаҳар жомеъ масжидини қурдиради. Масжид тўғри бурчакли (тахминан 90х60 м) режада қурилган бўлиб, ғишт ва тош устунларга таянган гумбазли, катта ҳовлидан иборат бўлган.\nМасжид ҳозирги Улуғбек мадрасасининг жануби шарқ томонида қурилган. Бу масжид Мирзо Улуғбек қурдирган масжиди Муқаттаъга яқин эди. Масжид деворлари қитъа-қитъа қилинганлиги ва нақшин ёғочлардан ясалганлиги учун Муқаттаъ деб аталган.\nШу билан бирга, Регистон майдонидаги мадраса, хонақоҳ ва карвонсарой ғарбида, нафақат Самарқандда, балки Шарқда энг мукаммал ҳисобланган ва бошқа ҳаммомлардан тубдан фарқ қиладиган «Мирзойи Ҳаммоми» қурилган. Бу бино тўғрисида «Бобурнома»да шундай ёзилган «Мирзо Улуғбек яна ушбу мадраса ва хонақоҳда мўътадил яхши бир ҳаммом солибдур. Мирзойи ҳаммом номи ила машҳурдур, ҳар нав тошлардин фарзлар қилибдур, Хуросону Самарқандда андак ҳаммом маълум эмаским, бўлғай». Мирзо Улуғбек даврида Регистон майдони пойтахт Самарқанд шаҳрининг ижтимоий ҳаёт марказига айланди. Бу ерда кўриклар ўтказилар, давлат фармонлари ўқиб эшиттирилар, Қурбон ва Рамазон ҳайити сайиллари ўтказилар эди. Регистон ҳанузгача шаҳарсозлик санъатининг мукаммал шоҳ асари бўлиб келмоқда.\nАнсамбл биноларини қайта тиклашни ўз олдига мақсад қилиб қўйган Самарқанд ҳукмдори Амир Ялангтуш Баҳодир XVII асрда шердор ва тиллакори мадрасаларини қуриб, Регистон майдони шуҳратини янада оширди ва гўзаллаштирди.\nОхирги ўзгариш: 12/09/2015 22:10. Кўрилганлиги: 13812\nМатериал манзили: https://samarkand.uz/about_region/shrines/registon-ansambli


"Барселона" ҳужумчиси билан битимни узайтирмоқчи. Форвард қарор қабул қилмади\n16 ноябрь, 2020, 19:36\nКаталония клуби Дембеле билан келишувга эришмоқчи.\n"Барселона" ҳужумчиси Усмон Дембеле жамоа билан шартномани узайтириши мумкин.\nMundo Deportivo нашрининг хабарига кўра, "Барселона" раҳбарияти форвардни олиб қолишни истаяпти. Унинг амалдаги келишуви 2022 йилнинг ёзига қадар амал қилади ва жамоа менежменти у билан мавсум охиригача шартномани узайтиришни хоҳлаяпти. Бу жамоанинг январда бўлиб ўтадиган йиғилишда асосий мавзуга айланиши кутилмоқда.\nТомонлар оғзаки суҳбатлар ўтказиб, маълум бир келишувга эришган, аммо Дембеле расмий таклиф олишга улгурмади. Франциялик футболчи каталонияликларнинг ниятини билади, аммо ҳозирча шубҳаланмоқда ва аниқ бир қарор ҳам қабул қилмади.\n"Барса"га келадиган бўлсак, футболчи учун улар истайдиган 40-50 млн еврони ҳеч ким тўлаб беришни хоҳламаслигини билади.


22 октябр 2021, Тошкент вақти: 06:31\nДунë мусулмонларининг муқаддас зиëратгоҳлари жойлашган Саудий Арабистонида спиртли ичимлик ичиш оғир жиноятлардан саналади.\nЭроннинг инглиз тилидаги www.presstv.ir янгиликлар тармоғининг хабар қилишича, саудиялик дипломат Аъла Назий Саад Исо Масиҳ мавлуди кунида Тошкентдаги тунги клублардан бирида ҳушдан кетиш даражасида ичиб олиб, каттагина жанжал кўтарган.\nАтрофдагиларга тегажоғлиқ қилган ва клубнинг буюмларига зарар етказган. Оқибатда тунги клуб ходимлари дипломатни ярим тунда кўчага қувиб солишга мажбур бўлган.\nШунингдек, ушбу нашрнинг яна хабар қилишича, дипломат кейин маст ҳолида автомобил бошқарган ва ёнида турган машинага урилиб, унинг эгаси билан ҳам жанжал қилган. Уни қўпол ҳақорат қилган.\nwww.presstv.ir нашрининг ёзишича, кейин бу воқеа Ўзбекистон радиоси орқали кескин танқид қилинган ва ваҳҳобийлик оқимини тутган давлат дипломатининг бу ҳаракати Ислом оламининг етакчи давлати бўлган Саудия Арабистони нуфузига катта зарардир, дея баҳоланган. Ҳозирча Эрон телеканали тилга олган ўзбек радиосининг айнан қайси радио эканини аниқлашга муваффақ бўлмадик.\nАна шу хабар ортидан Саудия Арабистонининг Тошкентдаги элчихонасига боғланганимизда, элчихона матбуот хизмати жаноб Аъла Назий Саад шу кунларда Тошкентни тарк этаётгани ва ахборот воситалари билан суҳбатлашишга фурсати йўқлигини айтди.\nАммо, матбуот хизмати вакили дипломатнинг: “Ҳозир бизнинг ҳеч қандай муаммоимиз йўқ”, деган гапини бизга етказиб қўйиш топширилганини маълум қилди.\nЭлчихона ўз дипломати билан жанжал содир бўлганини билвосита тан олар экан, бунга оид тафсилотларни изоҳлашдан бош тортди. Шу жумладан, жаноб Аъла Назий Сааднинг Тошкентни тарк этиши шу жанжал билан боғлиқми ёки йўқми, деган саволимизга ҳам жавоб ололмадик.\nТошкентдаги дипломатик корпус вакиллари ҳаётидан яхши хабардор тошкентлик кузатувчиларга кўра, мусулмон давлатидан бўлган дипломатнинг бу таxлит жанжал қаҳрамонига айланиши муқаддам кузатилмаган.\nАммо дипломатик корпус вакиллари тадбирларида ичкилик ичиш ёхуд бу таxлит ўйин-кулги мутлақо нормал ҳолдир, дейди Озодлик билан суҳбатда Буюк Британиянинг Тошкентдаги собиқ элчи Крейг Мюррей.\n- Дипломатлар ҳам ҳамма қатори бир одам. Тўғри, нафақат мусулмон дипломатлар, балки дунёдаги барча мусулмонлар учун ўз дини алкогол ичишни тақиқлайди. Аммо, уларнинг баъзилари ичади, тез-тез тунги клубларга боради. Бу жуда нормал инсоний ҳодиса. Аммо шунчаки ичкилик ичиш ёки ичкиликни кўп ичиб олиб, жанжал кўтариш бу бошқа-бошқа нарсалар. Албатта, бу дипломат учун яхши эмас, дейди жаноб Мюррей.\nАйни пайтда у шу пайтга қадар Тошкентда юрган мусулмон дипломати билан бундай жанжал содир бўлгани ҳақида эиштмаганини айтар экан, бундай ҳатти-ҳаракат Саудия Арабистони дипломатлари учун умумиятла хос эмас, дейди.\n- Мен Тошкентдаги мусулмон дипломатининг бирор-бир ҳатти-ҳаракати шундай муаммолар келтириб чиққанига оид бирор ҳолатни билмайман. Шахсан мен Тошкентдаги кўплаб мусулмон дипломатлар билан бир дастурхон устида спиртли ичимликлар ичганман ва менга қолса, уларга базмларга бориб ичманг, дейишга бизда асос йўқ, дейди собиқ элчи Крейг Мюррей.\nАммо саудиялик дипломатнинг бундай ҳаракати мамлакат расмий ахборот воситаларида тилга олингани, собиқ элчи фикрича, мутлақо ҳукмрон сиёсат манафаатидан келиб чиққан ҳаракатдир.\n- Бу том маънодаги мунофиқликдир. Ўзбекистоннинг энг олий элитаси, хусусан, Каримов доирасидаги ҳукумат расмийларининг жуда кўпчилиги ичишни, аёллар билан кўнгилхушлик қилишни жуда ҳам ёқтиради. Улар бошқа мусулмонларни танқид қиладиган аҳволда эмас, дейди Крег Мюррей.\nАйни пайтда собиқ элчи Саудия Арабистони Исломга тақвонинг нисбатан кескин кўринишга риоя қилишини айта туриб, қиролликнинг ўз расмий йўналиши¸ яъни ваҳҳобийликни мўътадил Ислом йўлини тутган Марказий Осиёга олиб киришга уриниши бор гап, дея таъкидлайди.\n- Ўзбекистонда кўпчилик мусулмонлар спиртли ичимликлар истеъмол қилади ва биладики, агар ичмаса, беш маҳал масжидда намоз ўқиса, экстремистга чиқарилади. Яъни, оддий одамлар ичса ҳам, ичмаса ҳам бугунги ҳукуматдан балога қолади ва шу боис, энг хавфсиз йўлни танлашга уринмоқда. Саудия Арабистони эса Исломнинг нисбатан қаттиқ йўлини танлаган ва улар бошқа минтақаларга ёйишни истаган бу йўл билан Марказий Осиёда юз йиллардан бери амалда бўлган мўътадил Ислом орасида зиддият бор. Лекин биргина шахснинг ахмоқона ҳаракатини мавжуд зиддиятни кескинлаштириш учун восита қилиб олишга мутлақо асос йўқ, дейди Буюк Британиянинг Тошкентдаги собиқ элчиси Крейг Мюррей.\nЎзбекистонда жарима билан жазоланадиган ичкилик ичиб, тарттиббузарлик қилиш ҳаракати Саудия Арабистони амалдаги қонунларига биноан, энг оғир — яъни “Оллоҳ манъ қилган ҳудудларни кесиб ўтиш”, дея тоифаланган ва мусулмон жамоаси учун ёмон оқибатларни келтирадиган жиноят ҳисобланади. Бундай жиноятни содир этган мамлакат фуқароси эл кўз ўнгида 80 даррага қадар калтак билан жазоланади.\nҲозир Саудия Арабистонида истиқомат қилаётган ўзбекистонлик муҳожир Шукруллоҳ ичкилик ва шу каби оғир жиноятлар учун жазо қаттиқ ва бу давлатда спиртли ичимликни топиш деярли имконсиз, дейди.\nШукруллоҳ: Саккиз йилдан бери шу ерда бўлсам¸ у ер-бу ерда ичкилик сотилаëтганини билмайман. Кимлардир қанақадир қора йўллар орқали олиб келиши мумкин. Ичиб ушланса¸ олиб кириб дарраланади. Ичган одамга дарра урилганини кўрмадимку¸ лекин босқинчилик қилган одамнинг¸ оғирроқ жиноят қилган одамнинг калласини олганини кўрдик. 10 нафарга яқин одамнинг калласини олганини кўрдик.\nОзодлик: Одамларнинг муносабати қанақа бўлади? Оломон йиғиладими?\n- Одамлар йиғилади. Кўпчилик томоша қилиб туради. Ҳатто ҳушидан кетиб қолганларни ҳам кўрдик. Яъни бунинг одамларга таъсири бор. Албатта қўрқади. Бу ерда бунақа нарсага йўл қўйилмайди¸ дейди Шукруллоҳ.\nАммо, ҳамма мамлакатлар ва жамиятларда бўлгани каби оддий одамлар ўртасида ҳам, амалдорлар ўртасида ҳам махфий равишда бундай жиноятларни содир этиш эҳтимолини инкор қилиб бўлмайди, дея сўзида давом этади Шукруллоҳ.\nШукруллоҳ: Бу ерда ҳаммаси ҳам исломий ҳукумат бўлишини хоҳлайвермайди. Дунëвий ҳукумат бўлишини хоҳлайдиганлар ҳам бор бу ерда. Ҳеч ким очиқ бунақа нарса қила олмайди. Ҳукумат бунга жуда қаттиқ қарайди.\nОзодлик: Унда нимага хориждаги дипломатлари бунча бемалол экан?\nШукруллоҳ: Дипломатлар энди¸ ҳукуматнинг ўзига яраша¸ Ўзбекистоннинг ўзига яраша одамлар юборилса керак деб ўйлайман. Чунки соқол қўйган¸ Худодан қўрқадиган одамни улар ўзи қабул қилмаса керак. Ўзбекистонники ўзига яраша бўлган бўлса керак.\nОзодлик: Саудия ҳукумати сиëсат учун шунақа воситалардан фойдаланаиши мумкинми?\n- Бўлиши мумкин. Бу ҳукуматни ҳам ҳеч ким 100 фоиз исломий ҳукумат деб айтган эмас. Буларда ҳам камчиликлар кўп, дейди шу кунларда Саудия Арабистонида истиқомат қилаётган ўзбекистонлик муҳожир Шукруллоҳ.\nСаудийда амалда бўлган шариат ҳукмига кўра¸ оғир жиноятлардан бирини содир этгани айтилаëтган саудиялик дипломат Тошкентни тарк этар экан, унинг ўз ваколати муддати тугаб¸ юртига қайтаëтгани ëхуд ўз юрти нуфузини туширгани учун у жазолаш мақсадида чақиритиб олингани, ҳозирча номаълум қолмоқда.


Аллоҳнинг гўзал исмлари. Ар-Раҳийм | ukkosha.shosh.uz\nБош саҳифа » Aллоҳнинг гўзал исмлари » Аллоҳнинг гўзал исмлари. Ар-Раҳийм\nЛатиф неъматлар берувчи\nАллоҳнинг ар-Раҳийм исми ат-Таввоб, ал-Ғофур, ар-Роуф, ал-Вадуд, ал-Азиз сифатлари билан ёнма-ён келган, чунки ар-Раҳийм сифати хос раҳмат, ар-Раҳмон сифати эса умумий раҳматдир.\nФараз қилайлик, бир мактабда янги ўқув йили бошланди. Ўқиш давомида барча талабалар умумий имтиёзга эга бўладилар. Уларнинг барчасига бир хил стол-стул берилади, уларга бир хилда эътибор қаратилади. Аммо ўқув йили охирида имтиҳондан муваффақиятли ўтганларгина тақдирланади. Аллоҳнинг ар-Раҳмон исми барча халойиқни, яъни мўминни ҳам, кофирни ҳам, даҳрийни ҳам, ҳақ йўлдагини ҳам, залолатга кетганни ҳам ўз ичига олаверади. Аммо ар-Раҳийм исми фақат Аллоҳга ва Унинг Расулига иймон келтирган, Унинг амрларини мукаммал бажарган, нима учун яратилган бўлса, ўша мақсадда, ўша маслакда ҳаёт кечирганларнигина ўз ичига олади. Аллоҳ таоло дунёдаги барча халойиққа ар-Раҳмондир, охиратда эса фақат мўминларга ар-Раҳиймдир.\nАйтиб ўтиш жоизки, ар-Раҳмон исми билан ҳам азоб келиши, зилзила, сув тошқинлари юз бериши мумкин, чунки мусибатлар ар-Раҳмон сифатли Зотнинг гуноҳларимизга яраша илоҳий муолажасидир. Лекин дунё тугагач, охират диёрига кирганимизда Аллоҳ таоло тўғри йўлда юрган мўмин бандалар учун ар-Раҳийм Зотдир.\nХос раҳматга сазовор бўлиш учун Аллоҳга ва Унинг Расулига итоат қилиш керак. Зеро, Аллоҳ Қуръонда: «Аллоҳга ва Унинг Расулига итоат қилинлар, шоядки раҳм қилинсангиз», деган (“Оли Имрон” сураси, 132-оят).\nАр-Раҳийм исми илмий жиҳатдан Аллоҳнинг зотига далолат қилса, васфий жиҳатдан У Зотнинг раҳмат сифатига далолат қилади.\n«Эй иймон келтирганлар! Аллоҳга тақво қилинглар ва Унинг Пайғамбарига иймон келтиринглар, У Зот Ўз раҳматидан сизларга икки ҳисса беради» (“Ҳадид” сураси, 28-оят).\n«Роббининг ҳузурида туришдан қўрққанлар учун икки жаннат бор» (“Роҳман” сураси, 46-оят).\nМўмин киши учун Аллоҳнинг ар-Раҳийм исмидан кўра яқинроқ исм йўқ. Масалан, раҳмат гоҳида соғлик, гоҳида офият, гоҳида фикр сокинлиги, гоҳида солиҳа хотин, гоҳида қобил фарзанд, гоҳида шуҳрат, гоҳида сукунат, гоҳида ўткир фикрли бўлишдир. Шулардан бирортасига путур етса, инсон зоти тоқат қила олмайдиган жаҳаннамга айланади.\n«Парвардигорингиз раҳм қилган кишиларгина (ҳақ йўлда яшарлар). Уларни шунинг учун (яъни ҳақ йўлда ҳидоят топишлари учун) яратган» (“Ҳуд” сураси, 119-оят).\nАллоҳ бир бандага раҳм қилса, ўша одам бахт-саодатда, муваффақиятда яшайди. Аллоҳ бир бандани яхши кўрса, унга раҳм қилади ва барча махлуқотларнинг қалбига унинг муҳаббатини жойлаб қўяди.\n«Сизларни Аллоҳнинг розилиги учунгина овқатлантирамиз. Эвазига сизлардан мукофот ёки ташаккур хоҳламаймиз» (“Инсон” сураси, 9-оят).\nАввалги: Аллоҳнинг гўзал исмлари. Ар-Раҳмон\nКейинги: 1-дарс: Тафсир фани, унинг мазмун-моҳияти ва ундаги айрим истилоҳлар (видео)


Шавкат Мирзиёев: ИҲТга аъзо мамлакатларнинг мавжуд...\n04.03.2021 21:12 0 1157\nЎзбекистон Республикаси Президенти Шавкат Мирзиёев 4 март куни Иқтисодий ҳамкорлик ташкилотининг (ИҲТ) видеоанжуман шаклида ўтган 14-саммити ишида иштирок этди. Бу ҳақда давлатимиз раҳбари матбуот хизмати хабар берди.\nЎзаро келишилган «йўл харитаси» асосида мамлакатларимизнинг етакчи корхоналари ўртасида саноат кооперациясини мустаҳкамлаш ҳам муҳим йўналишлардан бири сифатида қайд этилди. Бу борадаги лойиҳаларни илгари суриш учун молиявий ҳамкорлик механизмларини кенгайтириш ҳамда мамлакатларимизнинг етакчи банк институтлари иштирокида минтақавий форум ўтказиш таклиф этилди.\nАфғонистоннинг барқарор тараққиётини таъминлаш ва минтақавий иқтисодий жараёнларга интеграция қилиш мақсадида янги «Мозори-Шариф – Қобул – Пешавор» темир йўлини қуриш муҳим экани таъкидланди.\nЭнергетика ҳақида сўз юритар экан, Ўзбекистон Президенти соҳага, биринчи навбатда, қайта тикланувчи энергетикага илғор технологик ечимлар ва инвестицияларни жалб қилиш мақсадида ўрта муддатли стратегияни ишлаб чиқиш ва қабул қилиш ташаббусини илгари сурди.\nИқлим ўзгаришининг глобал оқибатларига қарши курашишда саъй-ҳаракатларни бирлаштириш муҳимлиги, соғлиқни сақлаш соҳасида, шу жумладан, замонавий таҳдид ва хатарларни мониторинг қилиш ва уларга қарши тезкор чора кўриш бўйича ҳамкорликни кучайтириш зарурлигига алоҳида эътибор қаратилди.\nШавкат Мирзиёев саммит видеоанжуман ИҲТ


Бош саҳифа / Мустақиллик ва миллий ғоя / Мустақилликни мустаҳкамлаш ғояси\nКатегория: Мустақиллик ва миллий ғоя – Мустақилликни мустаҳкамлаш ғояси;\nМуаллиф: Ортиқов Ш\nМУСТАҚИЛЛИК — 1) Тазйиқдан, назоратдан холи бўлиш, эркинлик; 2} иқтисодий, сиёсий, маънавий тобе бўлмаслик. Узбек тилида Мустақиллик атамаси одатда истиқлол сўзи билан яқин маънода қўлланилади ва узлуксизликни англатувчи чуқур, кенг қамровли жараённи акс эттиради. Мустақиллик «ихтиёри ўзида бўлган, тобе эмаслик, қарам бўлмаслик, ўзганинг ёрдамисиз ва раҳнамолигисиз ўз масалаларини ҳал қила оладиган, ўзича эркин фикр юритиб, кун кечира оладиган» маъноларни билдиради.\nМустақиллик «ихтиёри ўзида бўлган, тобе эмаслик, қарам бўлмаслик, ўзганинг ёрдамисиз ва раҳнамолигисиз ўз масалаларини ҳал қила оладиган, ўзича эркин фикр юритиб, кун кечира оладиган» маъноларни билдиради. Мамлакатимиз 1990 й. 20 июнда Узбекистан Республикаси Олий Кенгашининг II сессиясида «Мустақиллик Декларацияси» қабул қилинган. Унда ўзбек халқи давлатчилиги тарихи, тажрибаси, ҳар бир миллатнинг ўз тақдирини ўзи белгилаш асосида республикамизнинг давлат Мустақиллиги эълон қилинди. Олий Кенгашнинг 1990й. 31 августда навбатдан ташқари VI сессияси¬да «Ўзбекистон Республикасининг давлат мустақил¬лиги тўғрисида Баёнот» берилди. Ўзбекистон Рес¬публикасининг давлат Мустақиллигининг асосий ҳужжати Ўзбекистон Республикаси Конституцияси бўлиб, у 1992 й. 8 декабрда Олий Кенгашнинг 12-чақириқ 11-сессиясида қабул қилинган. Унинг нафақат иқтисодий Мустақиллиги, балки сиёсий, маънавий тараққиётнинг илмийназий ва амалий жиҳатларини таъминловчи тамойиллар Ўзбекистон Президента И.А.Кари¬мов асарларида ўз аксини топган. Мустақил¬лиги йилларида шаклланиш йўлига кирган миллий истиқлол мафкураси халқимизнинг асрий анъана ва қадриятларини, миллий ўзлигимизни ўзида мужассамлаштириб, уларни умуминсоний қадриятлар, дунё цивилизацияси ютуқлари ҳамда илғор, тараққийпарвар ғоялар билан бойитиб, мамлакатимиз ўз олдига қўйган эзгу мақсад ва вазифаларни аниқ-равшан акс этти¬ради. Унинг воситасида ҳар бир давлат, қандай тузум барпо этмоқдамиз, унинг ижтимоий-иқтисодий, сиёсий-маънавий асослари нималардан иборат, деган саволларга жавоб топа олади. Мамлака¬тимиз Мустақиллигининг бугунги бош стратегик мақсади озод ва обод Ватан, эркин ва фаровон ҳаёт, бозор иқтисодиётига асосланган эркин демократик жамият бар¬по этишдир. Бунда қуйидаги бир қатор соҳаларда туб ислоҳотлар амалга оширилмоқда:\nИқтисодий соҳада барча соҳа ва тармоқларда эркинлаштириш жараёнини изчиллик билан амалга ошириш ва олиб борилаётган ислоҳотларни янада чуқурлаштириш, хўжалик юритувчи субъектларнинг мустақиллигини янада ошириш, тадбиркорлик фаолиятини ривожлантириш йўлидаги мавжуд тўсиқларни бартараф этиш ўзгаришларнинг асосий йўналишларидир.\nСиёсий соҳада жамият ҳаётини демократлаштириш жараёнини янада чуқурлаштириш, унинг изчиллиги ва самарадорлигини ошириш — мамлакатимизда амалга оширилаётган бу борадаги ислоҳотларнинг энг асосий йўналишларидир.\nИжтимоий соҳада жамият ҳаётининг барча жабҳаларида туб ўзгаришлар амалга оширилаётган, бо¬зор муносабатлари устувор бўлиб бораётган ҳоз. шароитда кучли ижтимоий сиёсат юритиш асосий тамойиллардан бири бўлиб қолаверади.\nМаънавий соҳада илм-фан ютуқларини амалий ишлар билан бойитиб бориш, ўзлигимизни чуқурроқ англаш, миллий истиқлол мафкураси тамойилларини халқимизнинг қалби ва онгига сингдириш, муқаддас динимиз ва тарихимизни сохталаштиришга, улардан сиёсий мақсадларда фойдаланишга йўл қўймаслик асосий вазифалардир.\nМустақиллик нафақат жамият ва давлат ҳаётининг асо¬сий мезони, балки ҳар бир инсон, фуқаро умрининг мазмунини ҳам белгилайди. Ана шу маъ-нода у нафақат имконият, балки юксак масъулиятдир.\nЛуғатларда мустақиллик (араб, тобе эмаслик, ихтиёри ўзидалик, қарам эмаслик) — инсоннинг эркин ва озод равишда, ўз их¬тиёри билан бошқаларга бўйсунмасдан иш юрита олиши, миллат, давлат ва жамият ҳаёти, уларнинг тарққётини, устувор мақсад ва вазифаларини мустақил тарзда амалга оширишилини англатадиган тушунча Мустақиллик барча жабҳалардаги ҳар қандай камситиш, тобеликни инкор этади, ўзаро ҳурмат, бир-бирини қадрлаш, миллий ва умум-башарий қадриятларга таяниб иш кўриш, кенг дунёқараш ва эркин тафаккур асосида яшаш, фикрлаш, ўз ҳаётини эмин-эркин ўзи ташкил этиш имконияти ва амалиётини билдиради. Биз учун мустақиллик, энг аввало, ўз тақдиримизни қўлимизга олиш, ўзлигимизни англаш, миллий қадриятларни, урф-одатларимизни тиклаш, ҳар бир хонадонда тинчлик,осойишталик, баркамолликни сақлашдир. Ватанимизда адолат, инсоф, дину диёнат, меҳру оқибатни қарор топтиришдир. Биз учун мустақиллик яратган томонидан эл-юртимизга инъом этган табиий бойликларга эгалик қилиш, халқимиз қудрати, салоҳияти, ақли заковатига таяниб, Ўзбекистонда яшаётган ҳар бир инсон, ҳар бир оила учун муносиб ҳаёт кечириш, келажак авлодлар учун озод ва обод Ватан қолдириш. Ҳақиқатан ҳам, чунки истиқлол туфайли миллатимиз, мамлакатимизнинг жаҳонда обрў-эътибори ортди. Биз жаҳон ҳамжамиятининг тенг ҳуқуқи аъзосимиз. Мустақиллик туфайли Ўзбекистонни дунёнинг 170 дан ортиқ мамлакати тан олди, 125 дан ортиқ мамлакатлар билан расмий дипломатик муносабатларини ўрнатдик. Тошкентда 35 мамлакат ўз элчихонасини очди.\nБугунги кунда Ўзбекистон тўла ҳуқуқли асосда энг обрўли ва нуфузли халқаро ташкилотлар таркибига кирган бўлиб, барча қитъалардаги юзлаб мамлакатлар билан дўстона алоқаларни ривожлантириб бормоқда. Энг йирик банк ва молия органлари, нодавлат ва ноҳукумат ташкилотлари билан яқиндан ҳамкорлик қилмоқда. Республикада 90 тадан ортиқ чет эл ваколатхоналари рўйхатдан ўтган. Шулардан, 24 та ҳукуматлараро ташкилот ва 13 та ноҳукумат ташкилот ишлаб турибди. Мустақиллик йилларида ҳукуматимиз кўплаб муҳим халқаро конвенцияларга қўшилди.\nМустақиллик йилларида давлатимизнинг ташқи сиёсий ва ташқи иқтисодий алоқаларни ривожлантиришдаги тамойиллари ишлаб чиқилди. Улар қуйидагилар:\n-\tбиринчидан, ўзаро манфааатларни ҳар томонлама ҳисобга олган ҳолда, давлат миллий манфаатларининг устунлиги;\n-\tиккинчидан, тенг ҳуқуқлик ва ўзаро манфаатдорлик, бошқа давлатларнинг ички ишларига аралашмаслик;\n-\tучинчидан, мафкуравий қарашлардан қатъи назар, ҳамкорлик учун очиқлик, умуминсоний қадриятларга, тинчлик ва хавфсизликни сақлашга содиқлик;\n-\tтўртинчидан, халқаро ҳуқуқ нормаларининг давлат ички нормалардан устунлиги;\n-\tбешинчидан, ташқи алоқаларни ҳам ички томонлама ҳам кўп томонлама келишувлар асосида ривожлантириш.\n-\tРеспубликамизда истиқлол шарофати билан таълим, фан-техника соҳасида туб ислоҳотлар амалга оширилмоқда. Чунки жамиятнинг ақлий ва маънавий салоҳиятини оширишда таълим, фан ва технологияларни ривожлантириш ислоҳотлар стратегиясининг устувор йўналишларидан бири. Мазкур устувор йўналишнинг аҳамияти жамиятни янгилашдан иборат бутун жараённи бошқа йўналишларига сингиб кетади.\n-\tБу жараён, албатта, кадрлар салоҳиятига, унинг касб жиҳатдан тайёрлаган, илмий-педагогик фаолияти ва ижодий қобилиятига боғлиқ бўлади. Фақат бугина эмас, мустақиллик туфайли узоқ асрлардан бери рухдари рўшноликка зор бўлган боболаримиз маданияти ва фанимизнинг улкан арбоблари Баҳоуддин Нақшбанд, Нажмиддин Кубро, Хожа Аҳмад Яссавий, Мотурудий, Марғилоний, Аҳмад Фарғоний, Ҳаким Термизий, Хожа Аҳрор Валий каби кўплаб азиз инсонларимизнинг номи тикланди. Истиқлол шарофати билан фалакнинг гардиши, шўро замонининг айби билан ўзга юртларга бош олиб кетган қариндош-уруғлари топилди, борди-келдиларга йўл очилди. Ўзбекистон бугунги кунда дунё давлатларининг халқаро анжуманлари, форумлари ўтказиладиган маданий ўчоққа айланиб қолди.I\nПрезидент Ислом Каримов мустақилликнинг дастлабки кунлариданоқ одамлар онги ва тафаккурида ўзгариш ясаш асосида Ўзбекистонни янгилаш ва ривожлантиришнинг ўзига хос қуйидаги тамойилларини ишлаб чиқди:\n•\tумуминсоний қадриятларга содиқлик;\n•\tхалқимизнинг маънавий меросини мустаҳкамлаш ва ривожла нтириш;\n•\tинсоннинг ўз имкониятларини эркин намоён қилиши.\nБу тамойиллар халқ дунёқараши, яшаш тарзи, воқеа-ҳодисаларга муносабати, маънавий-руҳий эҳтиёжларидан келиб чиққанлиги учун ҳам алоҳида аҳамиятга эта бўлмоқда. Чунки, биринчидан, Шарқда азалдан маънавиятга таяниб яшаш, комилликка интилиш, ҳар томонлама баркамоллик олий қадрият даражасига кўтарилган. Одамларнинг миллати, ирқи, ижгимоий келиб чиқиши ва диний эътиқодидан қатъи назар, ягона ўлчов — инсонни инсонлиги учун улуғлаш, инсон деган муқаддас номга муносиб бўлиш бош мезон қилиб олинган.\nИккинчидан, ҳар қандай жамият тараққиёти халқ дунёқарашини ҳисобга олмаса, унинг эҳтиёжларига мос келмаса таназзулга учраши табиий. Шунинг учуи ҳам Президент Ислом Каримов ўз мамлакати истиқболи ҳақида фикр юритар экан, "Мустақил Ўзбекистонинг куч-қудрат манбаи халқимизнинг умуминсоний қадриятларга содиқлигидадир. Халқимиз адолат, тенглик, аҳил қўшничилик ва инсонпарварликнинг нозик куртакларини асрлар бўйи авайлаб-асраб келмоқда. Ўзбскистонни янгилашнинг олий мақсади ана шу анъаналарни қайта тиклаш, уларга янги мазмун бағишлаш, заминимизда тинчлик ва демократия, фаровонлик, маданият, виждон эркинлиги ва ҳар бир ки¬шини камол топтиришга эришиш учун зарур бўлган шарт-шароит яратишдир", деган эди.\nБу фикрдан англашиладики, Президент мамлакат куч- қудратини халқнинг маънавий камолотида кўради. У жамики инсоний фазилатларни такомиллаштириш учун за¬рур шароит яратиш вазифасини қўймоқда. Бу биринчидан, давлат сиёсатининг нечоғлик иисонпарварлигини кўрсатса, иккинчидан, давлат раҳбарининг сиёсий маданиятини, халқ маънавий-руҳий эҳтиёжларини нақадар чуқур ўрганганлигини кўрсатади. Учинчидан эса, бу халқ ва ҳокимият интилишларининг муштараклигидан далолат беради.\nИнсонпарварлик, умуминсоний қадриятларга содиқлик, уларни асраб-авайлаш билан бирга янги замон талабларига мос равишда такомиллаштириб бориш — тараққиёт мезони, миллий равнақ асоси. Бундай руҳиятдаги одам ҳеч қачон бировга тазйиқ қилмайди, шафқатсизлик ва зўравонлик каби ғайриинсоний иллатларга ҳамиша нафрат билан қарайди. Уз табиатига мос равищда бағри кенг ва мурувватли бўлади.\nБиз учун мустақиллик - Аллоҳнинг ўзи эл-юртимизга инъом этган габиий бойликларга эгалик қилиш, халқимиз кудрати, салоҳияти, ақлу заковатига таяниб, ўзбекистонда яшаётган ҳар бир ннсон, ҳар бир оила учун муносиб ҳаёт қуриш, келажак авлодлар учун озод ва обод ватан қолдиришдир.\nБиз учун истиқлол - миллатимиз, мамлакатимизнинг жаҳонда обрў-эътибори, шон-шавкатини кўтарадиган соғлом авлодни, ҳар жиҳатдан баркамол ва фидойи ўғил-қизларни тарбиялаш, уларни вояга етказиш ва бахтини кўришдир. Ҳар бир фуқаромиз учун - миллати, ирқи ва диний эътиқодидан қатъи назар - эркинлик, тенглик, биродарлик, муносиб шароит яратиб беришдир.\nБиз учун истиқлол - давлатчилигимизни мустаҳкамлаш, буюк келажагимизнинг пойдеворини қуриш, миллий онгимиз ва фахримизни юксалтириш, жаҳон ҳамжамиятида муносиб ўрнимизни эгаллашдир.\nМустақиллигимиз боқий бўлсин! // Биздан озод ва обод Ватан қолсин. Т. 2. - Т., 1996. - 283-284-6.\nКиритилди: 2020-05-30 12:05:55; Ўқилди: 1495 марта;


Президент 5 ташаббусга бағишлаб шеър ёзган ўқувчининг отасига автомобиль совға қилди\n08:22 / 02.06.2019\nПрезидент Бўка туманида 5 та муҳим ташаббус доирасида амалга оширилаётган ишлар билан танишди.\nБўка тумани давлатимиз раҳбарининг ижтимоий, маънавий-маърифий соҳалардаги ишларни янги тизим асосида йўлга қўйиш бўйича илгари сурган 5 та муҳим ташаббусни ҳаётга жорий этиш бўйича намуна қилиб олинган. Бугун ушбу ташаббуслар ижроси бўйича бошланган ишлар бўкаликлар ҳаётига том маънода янги давр руҳини олиб кирди.\nБиринчи ташаббус доирасида ёшларнинг мусиқа, рассомлик, адабиёт, театр ва санъатнинг бошқа турларига қизиқишини ошириш, истеъдодини юзага чиқариш мақсадида 280 га яқин тўгарак ташкил этилди. Бир пайтлар тўхтаб қолган маданият марказлари, кутубхоналар фаолияти тикланмоқда. Мактаблардаги тўгаракларни мусиқа асбоблари билан таъминлаш чоралари кўрилмоқда. Бу каби тадбирлар орқали тумандаги 10 мингга яқин ўғил-қизни санъат йўналишига қамраб олиш мақсад қилинган.\nИккинчи ташаббус асосида фарзандларимизни жисмоний чиниқтириш, спортдаги қобилиятини намоён қилиши учун зарур шароит яратиш мақсадида мактаблардаги спорт тўгараклари 35 тадан 64 тага етказилди. Маҳаллалардаги спорт майдончалари таъмирланиб, ободонлаштирилмоқда. Ровот, Катта Ровот, Навобод маҳаллаларида тадбиркорлар томонидан замонавий футбол ва волейбол майдончалари барпо этилмоқда.\nУчинчи ташаббус бўйича тумандаги барча мактабларни компьютер техникаси ва юқори тезликдаги интернет билан таъминлаш чоралари кўрилмоқда. Туман марказида яқинда ташкил этилган Рақамли технологиялар ўқув маркази ёшларнинг, умуман аҳолининг компьютер саводхонлигини оширишга хизмат қилади.\nТўртинчи ташаббус доирасида туманда “Китоб карвони” тадбирлари ташкил этилиб, 20 мингдан зиёд бадиий китоб аҳоли, жумладан, ёшларга совға қилинди. 5 та маҳалла кутубхонаси ташкил этилди. “Ёш китобхон”, “Китобхон оила” танловлари ўтказилмоқда. Бунинг самарасида китобхонлар сони ортиб бормоқда.\nБешинчи ташаббус – хотин-қизларни иш билан таъминлашга ҳам алоҳида эътибор қаратилган. Шу мақсадда Бўстон, Чавлисой, Рамадон, Катта Ровот маҳаллаларининг ҳар бирида 300 иш ўрнига эга 4 та тикувчилик корхонаси барпо этилди. Туман тадбиркорлари ташкил этган тикувчилик корхоналарида 1 минг 200 дан зиёд хотин-қиз ишли бўлди. Яна иккита тикувчилик цехи ишга тушиш арафасида.\nҲунарманд аёлларга 585 нафар турмуш шароити оғир бўлган ишсиз хотин-қиз “устоз-шогирд” анъанаси асосида бириктирилди. “Ҳар бир оила – тадбиркор” дастури доирасида 452 хотин-қизга 9,7 миллиард сўмлик имтиёзли кредитлар ажратилиб, 1,3 мингдан зиёд иш ўрни яратилди. “Хотин-қизлар тадбиркорлик маркази” биноси таъмирланиб, фойдаланишга топширилди.\nДавлат раҳбари Бўстон маҳалласида бўлиб, 5 та муҳим ташаббусга ҳамоҳанг амалга оширилган ишлар билан танишди.\nБўстонда ҳам Жиззах вилоятининг Манас қишлоғи, Гагарин шаҳарчасида бўлгани каби улкан бунёдкорлик ишлари бажарилди. Уйларнинг ташқи қисми таъмирланиб, томлари янгиланди, янги дарвозалар ўрнатилди. Йўлларга асфальт ётқизилди, кўча чироқлари ўрнатилди. 4,3 километр газ қувури демонтаж қилинди, 2,3 километр ичимлик суви тармоғи тортилди. Хонадонларга газ баллонлар тарқатилди.\nМаҳалла марказидаги Ёшлар истироҳат боғида ёшлар волейбол, баскетбол, шахмат-шашка, стол тенниси билан шуғулланади, аттракционлар, рақс майдони, интернет кафеда бўш вақтини мазмунли ўтказади. Боғда ташкил этилган Ватанпарварлик бурчаги ёшлар қалбида фидойилик, жасурлик ҳиссини улғайтиришга хизмат қилади. Маҳаллада китобхонликни оммалаштириш мақсадида 4 мингга яқин аҳолига хизмат кўрсатадиган Халқ кутубхонаси ташкил этилди. Янги маҳалла биноси қад ростлади. 450 томошабинга мўлжалланган “Бўстон арена” стадиони реконструкция қилинди. Болалар ва ўсмирлар спорт мактаби балансига ўтказилган стадионда барча зарур шароитлар яратилган. Бу ерда 100 дан зиёд ўқувчи-ёш футбол билан шуғулланади.\nИлгари ҳудуд аҳолиси оддий ташхис учун ҳам 15 километр йўл босиб, туман марказига боришга мажбур эди. 1960 йилда қурилган 7-қишлоқ оилавий поликлиникаси мукаммал таъмирланиб, зарур тиббий асбоб-ускуналар билан жиҳозлангани бу муаммога чек қўйди. 100 қатновга мўлжалланган шифо маскани бешта маҳалладаги 14 мингдан зиёд аҳолига хизмат кўрсатади. Бу ерда кундузги стационар, ижтимоий дорихона, электрон поликлиника тизими йўлга қўйилди.\nШавкат Мирзиёев поликлиникадаги шароитни кўздан кечириб, замонавий тиббий асбоб-ускуналардан аҳоли саломатлигини мустаҳкамлаш йўлида унумли фойдаланиш зарурлигини алоҳида таъкидлади.\nМаҳалла марказида ташкил этилган “Бўстон барака чеварлари” МЧЖга қарашли тикувчилик цехида 150 хотин-қиз иш билан таъминланган. Бу ерда тикилган тайёр трикотаж маҳсулотлари қўшни давлатларга экспорт қилинади.\nМенинг ниятим сизларни рози қилиш, аёлларнинг чарақлаган бахтли кўзларини кўриш. Сизлар хурсанд бўлсангиз, оилаларингиз хурсанд бўлади, болаларнинг дунёқараши, маънавияти ўзгаради, деди давлатимиз раҳбари чеварлар билан суҳбатда.\nМаҳалла гузарида хотин-қизларни иш билан таъминлаш дастури доирасида гўзаллик салони очилди. Бир замонлар маҳаллада боғча бўлган. Ўн йиллар ишламаган ушбу боғчага ҳам янги ҳаёт келди. Таълим-тарбия маскани қайта таъмирланиб, яқин кунларда 150 болани ўз бағрига оладиган бўлди.\nГузардаги 1978 йилда қурилган кинотеатр биноси шу кунга қадар қаровсиз ҳолда эди. Биринчи ташаббус доирасида тубдан таъмирланиб, замонавий маданият марказига айлантирилди. Бугун бу ерда 150 ўринли кинотеатр, рақс, доира, рубоб, тасвирий санъат, фортепьяно каби тўгараклар фаолияти йўлга қўйилди. Натижада маҳалладаги 7 ёшдан 17 ёшгача бўлган болалар қамраб олинди. Тўгаракларда халқ артистлари, таниқли санъаткорлар маҳорат дарсларини ўтади.\nПрезидент бу ерда санъатнинг турли йўналишидаги тўгаракларга қатнаётган ўғил-қизлар билан суҳбатлашди. Тумандаги 27-умумтаълим мактаби 3-синф ўқувчиси Фазилат Ёқубова бешта муҳим ташаббусга бағишланган шеърини ўқиб берди.\nДавлатимиз раҳбари қизига яхши таълим-тарбия, ижодий муҳит ва шароит яратиб бергани учун Фазилатнинг отасига автомобиль совға қилди. Ўзига эса уйида “Фазилат” номли кутубхона очиб беришини айтди. “Янги келажак ниҳоллари” ансамбли ташкил этиб, уни зарур мусиқа асбоблари, техника билан таъминлаш ҳақида топшириқ берди. Санъат сирларини ўрганаётган ёшларга совғалар улашди.\nШавкат Мирзиёев Бўстон маҳалласида бешта муҳим ташаббус ижроси доирасида амалга оширилган шу каби ишлар билан танишар экан, шу пайтгача Бўкага эътибор берилмай келинганини таъкидлаб, бугун туманда, Бўстон маҳалласида қилинган ободлик ишлари кўп хайрли ишларнинг бошланиши бўлсин. Халқимиз турмуши фаровонлиги йўлида ҳали қиладиган ишларимиз кўп. Ҳар бир маҳалла маркази Бўстондаги каби обод бўлиши керак, деди.\n- Узоқ йиллар Бўка туманига етарли эътибор берилмагани учун халқимиздан қарзимиз бор эди. Бугунги ўзгаришлар - раҳбарлар хоҳласа нималар қилиши мумкинлигига мисол, - деди Шавкат Мирзиёев.\nЙўл хўжалигини ривожлантириш масалаларида йиғилиш ўтказилди\n19:50 / 02.10.2019\n13:38 / 02.10.2019\nЎзбекистон ва Россия ўртасида ўндан ортиқ янги келишувлар имзоланади


00:18 26 Сентябр 2020\n16:20 07.09.2016 (Янгиланган 19:36 07.09.2016) Ҳавола олиш\nРеспубликачилар партиясидан АҚШ президентлигига номзод Дональд Трамп Осиёга ташрифи чоғида Барак Обамага кўрсатилган эҳтиромдан жудаям норози эканлигини маълум қилди.\nТОШКЕНТ, 7 сен — Sputnik, Алексей Богдановский. АҚШ президенти Барак Обама Хитойнинг Ханчжоусида ўтган "катта йигирматалик" саммитида иштирок этиб, сўнгра Лаосда бўлиб ўтадиган АСЕАН саммитига йўл олди. РИА Новости хабари асосида.\nТрампга кўра, Обама, Россия президенти Владимир Путин билан учрашуви чоғида Сурия бўйича биронта масалани ҳал қила олмаган. Миллиардер буни Обама келишишни билмаслиги билан изоҳлади.\n"Президент Обама ва Путин Сурия бўйича келишувга бора олмади — бунинг нимаси янгилик? Обама, умуман олганда, келишувга нўноқ. У фақатгина бефойда келишувларни тузишга уста", — деб ёзган Трамп Twitter ижтимоий тармоғида.\nМиллиардер, шунингдек, Хитойда ўтган "катта йигирматалик" саммитида Обама учиб келган самолётга қизил гилам тўшалган трап беришмаганини, шу боис Америка президенти самолётнинг дум қисмида жойлашган кичиккина зина орқали тушганини эслатиб ўтди.\n"Хитой биринчи рақамли бортга қизил гилам тўшалган трапни етказиб бермади, кейин эса Филиппин президенти Обамани "итвачча" деб ҳақоратлади. Даҳшат!", — дея изоҳ қолдирган Трамп. Америка президентлигига номзод миллиардер агар Обаманинг ўрнида бўлганида, Хитойнинг ўзидаёқ самолётни орқага буриб, ҳамма учрашувни бекор қилган бўлишини қўшимча қилган.


30 мартдан шахсий автомобилда шахсий мақсадда ҳаракатланиш тақиқланди\n26 октябр 2021, Тошкент вақти: 14:39\nРеспублика махсус комиссиясининг қарори билан Ўзбекистонда яна бир қатор чекловлар ўрнатилди.\n- озиқ-овқат маҳсулотлари, дори воситалари ва тиббий буюмлар савдоси билан шуғулланадиган ташкилотлар хизмат машиналари ва шу ташкилотларга ишлайдиган ходимларнинг шахсий машиналари;\n- Санитария ва гигиена маҳсулотлари ишлаб чиқарувчи ва чакана савдо, дорихона фаолияти билан шуғулланувчи юридик ва жисмоний шахсларнинг автотранспорт воситалари;\n- Ўзбекистон Республикаси ва хорижий дипломатик хизмати ходимлари, Ташқи ишлар вазирлиги таклиф қилган халқаро ташкилотларига тегишли автотранспорт воситаларига;\n- алоқа хизматларини кўрсатувчи ташкилотларга тегишли автотранспорт воситалари ҳамда “Ўзбекистон почтаси” АЖнинг почта жўнатмаларига;\nАвтотранспорт воситаларига (тегишли тасдиқловчи ҳужжатларни илова қилган ҳолда) махсус рухсатномалар бериш тизими 29 март соат 09:00 дан бошланди.\nБошқа янгиликлар Озодлик жонли блогида!


"Насаф"нинг илк назорат учрашуви қолдирилди\n10 январь, 2017, 21:32\nХабарингиз бор, Қаршининг "Насаф" жамоаси янги мавсумга тайёргарлик жараёнининг сўнги босқичини Туркиянинг Анталия шаҳрида олиб бормоқда. Ушбу йиғин доирасида "аждарлар" 6 та назорат учрашуви ўтказиши режалаштирилган эди.\nАнталиядаги илк учрашув бугунга белгиланган ва унда Рўзиқул Бердиев шогирдлари Кипрнинг "АЕЛ" жамоасига қарши баҳс олиб боришлари керак эди. Аммо ноқулай об-ҳаво сабаб ушбу учрашув қолдирилган. Бу ҳақда кипрликларга яқин манбамиз хабар бериб ўтди.\nЭнди "Насаф" навбатдаги учрашувни Бокунинг "Нефтчи" жамоасига қарши ўтказади. Ушбу учрашув эртага 11 январ куни Анталия шаҳридаги “Bellis Deluxe” меҳмонхонаси майдонида бўлиб ўтиши режалаштирилган.\nАкмал Шораҳмедов Анталияда "Насаф" йиғинига қўшилди\n“Насаф”нинг назорат учрашувлари ҳақида\n"Насаф"нинг Анталиядаги йиғинидан фотожамланма